Wilayah Okinawa, Gunma pula tangguh guna vaksin Moderna didakwa tercemar

TOKYO, 21 Muharram 1443H, Isnin – Dua wilayah di Jepun menangguhkan penggunaan vaksin Moderna setelah mengesan terdapat pencemaran lain dalam beberapa botolnya, kata pemerintah tempatan.

Langkah itu diambil sehari selepas Kementerian Kesihatan Jepun memaklumkan sedang menyiasat kematian dua individu yang didakwa menerima suntikan daripada kumpulan Moderna tercemar – meskipun punca kematian masih belum diketahui.

Wilayah Okinawa, di selatan Jepun telah menggantung penggunaan vaksin Moderna di sebuah pusat vaksinasi utama di bandar Naha, dan langkah sama turut diambil di wilayah Gunma, utara Tokyo pada Ahad.

“Kita menangguhkan penggunaan vaksin Moderna berikutan penemuan bahan asing di beberapa botolnya,” kata pihak berkuasa Okinawa dalam satu kenyataan.

Bagaimanapun, jurucakap pegawai di Gunma berkata, pihaknya masih meneruskan penggunaan vaksin Moderna yang tidak terjejas dan tercemar.

Sebelum ini, Jepun memutuskan untuk menangguhkan penggunaan 1.63 juta dos Moderna yang didakwa tercemar, termasuk susulan kematian dua lelaki berusia 30-an selepas menerima suntikan kedua vaksin itu pada Ogos.

Kementerian Kesihatan Jepun memaklumkan pihaknya menyiasat punca kematian untuk mengenal pasti sama ada ia disebabkan kaitan lain atau vaksin.

“Buat masa ini, kita tidak mempunyai bukti bahawa kematian ini disebabkan oleh vaksin Moderna, dan penting untuk siasatan rasmi dijalankan bagi menentukan puncanya,” kata Moderna dan pengeluar Jepun, Takeda dalam satu kenyataan bersama. – Agensi


PRN Melaka: Pandemik, protes mungkin punca jumlah keluar mengundi rendah

Oleh Athirah Huda Zalhe

BANGI, 15 Rabiulakhir 1443H, Sabtu – Kebimbangan terhadap wabak pandemik COVID-19 dan sikap protes segelintir pengundi berkemungkinan menjadi antara faktor jumlah keluar mengundi pada Pilihan Raya Negeri (PRN) Melaka menurun berbanding Pilihan Raya Umum ke-14 (PRU14).

Malah, tidak mustahil situasi norma baharu dengan prosedur operasi standard (SOP) yang ketat sepanjang tempoh berkempen juga mempengaruhi suasana PRN di negeri berkenaan, kata penganalisis politik, Prof Madya Dr Amini Amir.

Beliau berkata, aktiviti berkempen yang sangat terhad mungkin memberi kesan kepada peratusan pengundi untuk keluar mengundi hari ini meskipun proses demokrasi itu berlangsung pada hujung minggu.

“Jika kita lihat jumlah keluar mengundi tidak melebihi 65 peratus berbanding 495,196 pengundi berdaftar. Saya fikir jumlah itu agak membimbangkan memandangkan hari pengundian berlangsung pada Sabtu.

“Faktor pertama mungkin disebabkan pandemik COVID-19 yang mengekang pergerakan orang ramai. Jumlah antara 61 hingga 65 peratus sangatlah kecil berbanding dengan PRU14 melebihi 75 peratus yang keluar mengundi,” katanya dalam Analisis Keputusan PRN Melaka di TV Pertiwi, malam ini.

Melihat kepada suasana norma baharu itu, Prof Amini mencadangkan kerajaan mempertimbang untuk sistem pilihan raya negara diadakan secara atas talian selaras dengan situasi ketika ini.

“Cuma, banyak perkara yang perlu diperhalusi seperti dari segi teknikal dan operasinya yang mungkin perlu difikirkan semula. Bagaimanapun, PRN Melaka ini adalah satu penanda aras kepada parti politik negara untuk mengorak langkah bertanding pada PRU15.

“Saya kira ini penanda aras untuk melihat kekuatan Perikatan Nasional (PN) sebagai pakatan baharu terutama bagi Bersatu, PAS dan Gerakan,” katanya.

Suruhanjaya Pilihan Raya (SPR) sebelum ini menyasarkan kira-kira 70 peratus pengundi yang layak, akan keluar mengundi pada PRN kali ini.

Bagaimanapun, peratusan itu tidak mencapai sasaran dengan hanya sekitar 61 peratus sahaja pengundi yang keluar membuang undi sehingga 4 petang tadi.

PRN Melaka menyaksikan seramai 112 calon bertanding dengan Barisan Nasiona (BN), PN dan Pakatan Harapan (PH) bertanding di semua 28 kerusi, manakala Parti Bumiputera Perkasa Malaysia (Putra) di lima kerusi, Parti Perikatan India Muslim Nasional (IMAN) satu kerusi dan Bebas sebanyak 22 kerusi.


Lelaki Palestin parah ditembak Israel meninggal dunia

TEBING BARAT, 6 Syaaban 1443H, Rabu – Seorang lelaki Palestin yang cedera parah minggu lalu akibat ditembak tentera pengganas Israel di perkampungan Burqa, barat laut bandar Nablus, utara Tebing Barat, dilaporkan meninggal dunia awal pagi tadi.

Menurut sumber tempatan, Ahmad Hikmat Seif, 23, ditembak tiga kali di perut dan belakang pada 1 Mac lalu apabila tentera Israel menyerang perarakan di kampung itu bagi menyokong pejuang kemerdekaan Palestin yang dipenjarakan di Israel.

Dia dimasukkan ke hospital di Nablus dengan kecederaan kritikal sehingga disahkan meninggal dunia hari ini.

Burqa dan kampung berdekatan menjadi adegan konfrontasi harian dengan askar dan peneroka Israel yang cuba pulang ke bekas penempatan berdekatan Homesh, yang dipindahkan pada 2005. – Agensi


ASP mengaku tidak bersalah atas 2 pertuduhan rasuah

BUTTERWORTH, 25 Zulhijjah 1442H, Rabu – Seorang pegawai kanan polis berpangkat Asisten Superintenden (ASP) yang dihadapkan ke Mahkamah Sesyen di sini hari ini mengaku tidak bersalah atas dua pertuduhan menerima rasuah tiga tahun lepas.

Ameyrudin Ahmad Zuki, 40, didakwa bersetuju menerima suapan sebanyak RM20,000 daripada Muhamad Hisham Aziz sebagai dorongan untuk tidak mengambil tindakan undang-undang terhadap lelaki itu mengikut Seksyen 12 Akta Anti Pemerdagangan Orang dan Penyeludupan Migran 2007.

Dia didakwa melakukan perbuatan itu di dalam biliknya di Bahagian Siasatan Jenayah, Ibu Pejabat Polis Daerah Seberang Perai Tengah di sini pada 12 tengah hari 5 Ogos 2018 mengikut Seksyen 17(a) Akta Suruhanjaya Pencegahan Rasuah Malaysia (SPRM) 2009.

Ameyrudin turut didakwa menerima suapan wang tunai RM15,000 daripada Muhamad Hisham atas sebab sama di dalam sebuah kenderaan di depan sebuah premis di sini pada 4.30 petang 7 Ogos 2018 mengikut Seksyen 16(b)(B) Akta SPRM 2009.

Bagi kedua-dua pertuduhan, dia boleh dihukum mengikut Seksyen 24(1) Akta SPRM 2009 yang membawa hukuman maksimum penjara 20 tahun dan denda lima kali ganda jumlah nilai suapan atau RM10,000 mengikut mana lebih tinggi.

Hakim Ahmad Zahari Abdul Hamid membenarkan tertuduh diikat jamin RM7,000 dengan seorang penjamin dan mengenakan syarat tambahan iaitu Ameyrudin perlu melaporkan diri sebulan sekali di pejabat SPRM Alor Setar manakala dokumen perjalanannya diserahkan kepada mahkamah serta menetapkan 14 Sept sebagai tarikh sebutan semula kes.

Pendakwaan dikendalikan Timbalan Pendakwa Raya SPRM Mohd Azlan Basri manakala tertuduh diwakili peguam Syarullah Khan. – Bernama


Pulau Pinang naikkan bayaran sagu hati jurunikah, saksi

BANGI, 21 Rejab 1443H, Rabu – Bermula 1 Mac ini, Jabatan Hal Ehwal Agama Islam Negeri Pulau Pinang (JHEAIPP) bersetuju menaikkan kadar bayaran sagu hati bagi jurunikah dan dua lagi saksi di negeri berkenaan.

Pengarahnya, Datuk Mohd Zakuan Zakaria berkata, bayaran sagu hati itu dinaikkan kepada RM250 berbanding RM120 sebelum ini, yang telah dikuat kuasa sejak 15 tahun lalu.

“Sebelum ini sagu hati untuk jurunikah adalah RM100 manakala kedua-dua saksi pula RM10 seorang.

“Pada 1 Mac nanti, jurunikah akan menerima sagu hati RM150 manakala kedua-dua saksi RM50 seorang,” katanya dalam kenyataan, hari ini.

Mohd Zakuan menjelaskan, kadar baharu itu berpatutan atas jasa jurunikah dan kedua-dua saksi memandangkan tugas mereka bukan mudah berikutan bertanggungjawab memastikan majlis akad nikah berjalan lancar mengikut syariat ditetapkan.

Malah, tinjauan yang dijalankan JHEAIPP juga mendapati kadar upah saksi terlalu adalah rendah iaitu RM10 seorang, dan berharap kadar bayaran baharu itu dapat membantu mereka.

Terdahulu, tular satu surat menerusi media sosial memaklumkan Mesyuarat Majlis Agama Islam Pulau Pinang bersetuju meluluskan cadangan menaikkan bayaran sagu hati jurunikah dan dua orang saksi nikah di negeri itu daripada RM120 kepada RM250 bermula 1 Mac ini.

Menerusi surat itu, turut dimaklumkan perkara tersebut akan dimaklumkan kepada pegawai dan kakitangan di semua Pejabat Agama Daerah.

Kadar bayaran baharu itu akan bermula dikuat kuasa pada 1 Mac depan.


Murid sekolah rendah boleh lakukan ujian saringan COVID-19 di rumah

KUALA LUMPUR, 8 Jamadilakhir 1443H, Selasa – Murid sekolah rendah akan dibenarkan melakukan ujian saringan kendiri COVID-19 di rumah bermula minggu ini, menurut Menteri Kanan Pendidikan Datuk Dr Radzi Jidin.

Beliau berkata, berdasarkan perbincangan bersama Kementerian Kesihatan (KKM), para murid yang dipilih kemudiannya perlu mengemukakan hasil ujian saringan berkenaan kepada pihak sekolah.

“Kit ujian akan disediakan oleh pihak sekolah. Pendekatan baharu ini akan mula dilaksanakan pada minggu ini dan Kementerian Pendidikan (KPM) akan keluarkan kenyataan media untuk menjelaskan perkara itu,” katanya menerusi video yang dimuat naik di akaun Facebooknya hari ini.

Beliau berkata, berdasarkan Strategi Pengujian COVID-19 Kebangsaan yang dikeluarkan KKM sebelum ini, 10 peratus murid sekolah rendah dipilih secara rawak setiap minggu untuk menjalani ujian kendiri COVID-19 yang dilaksanakan di sekolah mulai 1 Dis tahun lepas.

Pelaksanaan ujian kendiri itu hanya melibatkan penggunaan kit ujian air liur yang dibekalkan oleh KPM dan dibuat dengan pemantauan guru.

Mengulas lanjut, Radzi berkata pelaksanaan pendekatan baharu ini memerlukan ibu bapa berperanan memastikan ujian saringan COVID-19 dilaksana dengan teratur dan mengikut prosedur operasi standard (SOP) ditetapkan KKM supaya sesi persekolahan dapat berlangsung dengan selamat.

“Jika ia tidak dilaksana mengikut tatacara yang ditetapkan, yang akan terkesan bukan sahaja anak saudara-saudari tetapi kawan-kawan serta guru mereka di sekolah,” katanya dalam video berdurasi lebih dua minit itu. – Bernama


Kemasukan Gerakan akan pecah belahkan perpaduan Melayu

PUAS saya fikir atas pertimbangan apa PN menerima Gerakan? Adakah pandangan PAS turut diambil kira? Tidakkah PN sedar siapakah Gerakan? Parti yang sudah mereput ini, diberikan talian hayat.

Dengan kemasukan Gerakan ini, PRU15 nanti adalah kemuncak perpecahan Melayu Islam, mungkin lebih teruk daripada PRU14. Pertandingan lebih daripada tiga penjuru pasti akan berlaku. Apatah lagi, menerima Gerakan, setelah keluar BN, ketika UMNO berduka, sudah tentu mengguris hati UMNO.

Jika PN sudah lupa, elok saya ingatkan sejarah Gerakan.

Parti Gerakan ditubuhkan pada 24 Mac 1968. Penaja utama parti ini ialah Tan Chee Koon dan V. Veerapan. Kedua-duanya adalah bekas pemimpin Parti Buruh. Lim Chong Eu pula adalah bekas pemimpin United Democratic Party (Vasil, 1980; Zainal Rahmat, 1990). Kebanyakan ahli mereka adalah orang Cina ’sama’ seperti MCA. Bagi mengaburi mata masyarakat agar tidak mengaitkan parti ini sebagai parti berasaskan kaum, maka beberapa langkah diambil termasuk memilih orang Melayu menjadi pengerusi parti iaitu Syed Hussain Al-Attas (Zainal Rahmat, 1990).

Gerakan pada awal penubuhannya mengamalkan pendekatan bukan perkauman (non-racial approach) seperti DAP. Namun, oleh kerana kebanyakan ahlinya adalah terdiri daripada kaum Cina, seperti MCA dan DAP, Gerakan condong memperjuangkan kepentingan politik Cina (Low Yong San, 1997).

Gerakan adalah sebuah parti liberalisme dan merupakan ahli Majlis Liberal dan Demokrat Asia. Gerakan agak berjaya dalam PRU3, tahun 1969 ketika parti ini berkempen atas manisfesto keadilan sosial dan pengurangan atau penghapusan hak-hak istimewa Bumiputera yang digariskan dalam Perkara 153 Perlembagaan Persekutuan.

Dari awal lagi parti ini bersifat perkauman. Selepas menang dalam pilihan raya di Pulau Pinang, parti ini kemudian mengadakan perhimpunan kemenangan di Kuala Lumpur. Malangnya, perhimpunan itu menyimpang daripada laluan yang dirancangkan. Mereka telah masuk ke kawasan-kawasan Melayu di bandar raya itu dan ahli-ahli partinya mengejek orang-orang Melayu di sana. Walaupun parti itu meminta maaf pada hari berikut, UMNO yang merupakan parti komponen utama dalam kerajaan campuran Parti Perikatan, mengadakan sebuah perhimpunan balas. Perhimpunan itu menjadi rusuhan yang mencetuskan pembunuhan antara Melayu dan Cina. Selepas itu darurat diisytiharkan dan Parlimen dibubarkan sehingga tahun 1971. Selepas itu, Gerakan menyertai Barisan Nasional pada tahun 1972.

Gerakan berjaya memerintah Pulau Pinang selepas menang dalam pilihan raya pada tahun tersebut. Sejak itu, negeri Pulau Pinang terus berketuamenterikan orang Cina daripada parti Gerakan sehingga tahun 2008. Seperti juga MCA, Gerakan menjadi jaguh mempertahankan kepentingan dan hak-hak orang Cina. Gerakan mahukan keadilan dan kesaksamaan dalam semua perkara seperti ekonomi, politik, sosial dan pendidikan Cina. Istilah ‘bangsa Malaysia’ dicipta dan dipopularkan dengan harapan tidak ada lagi keistimewaan kepada ‘bangsa asal’ (orang Melayu).

Sebab itulah, Gerakan paling awal mengambil keputusan keluar BN, setelah UMNO ‘gagal’ dalam PRU14.

Kemasukan Parti Gerakan dalam PN ketika sambutan Tahun Baru Cina telah mengubah landskap politik negara. Walaupun Gerakan sudah meninggalkan Barisan Nasional, satu kenangan peristiwa yang kekal bersama MCA dan MIC sejak tahun 1972.

Apakah kita sudah lupa angkara peristiwa 13Mei 1969?

Seperti yang telah disebut di atas, Gerakan terlepas daripada tindakan rusuhan 13 Mei setelah menyertai Barisan Nasional, akibat kekalahan teruk MCA dan MIC kepada Gerakan di semua kerusi yang ditandingi mereka.

Kemasukan Gerakan telah menyebabkan MCA dan MIC berkongsi kerusi Parlimen yang dulunya didominasi oleh kedua-dua parti tersebut. Malahan MCA dan MIC terpaksa berkongsi kuasa dengan Gerakan dalam kerusi kabinet, Menteri dan Timbalan Menteri.

Seterusnya, Gerakan berjaya menguasai Pulau Pinang daripada MCA, melalui cara ‘tikam belakang’. Perbalahan Gerakan dan MCA juga merebak kepada perebutan kerusi bukan Melayu di Kedah, Perak dan Pulau Pinang yang turut melibatkan MIC. Tolak ansur MCA dan MIC ini adalah terpaksa demi menjaga perpaduan komponen parti Barisan Nasional yang diasaskan oleh kedua-dua parti ini bersama UMNO. Malahan, Gerakan juga berjaya mencuri ahli-ahli MCA dan MIC sejak tahun 1990 turut berlakunya.

Peristiwa kejatuhan Pulau Pinang kepada DAP pada tahun 2008 juga, melibatkan sokongan ahli-ahli Gerakan berpaling tadah kepada DAP. Ini menyebabkan Gerakan kini hanya tinggal kurang dari 300 ribu ahli dan banyak cawangan Gerakan juga ditutup.

Sinonim Gerakan dengan parti mayat sejak 2008 lagi tidak dapat dipisahkan kerana setiap hari ramai ahli-ahli Gerakan menyertai DAP daripada kembali kepada MCA. Walaupun dilihat Gerakan adalah parti majmuk seakan sama dengan DAP. Tetapi perjuangan Gerakan juga diwarnai oleh sosialis demokrat dan bukannya etnik sentrik seperti mana difahami oleh kebanyakan orang.

Maka kemasukan Gerakan telah menyebabkan tentangan bukan sahaja MCA tetapi juga MIC. Bukan mudah untuk Gerakan diterima ke dalam Perikatan Nasional tanpa adanya sokongan pemimpin tertentu yang berpengaruh dalam Perikatan Nasional.

Malahan Gerakan juga diberikan kebenaran untuk menandingi kerusi Parlimen dan Dewan Undangan Negeri yang mempunyai hampir 40% pengundi bukan Melayu iaitu Cina dan India. Gerakan juga diberikan kelonggaran untuk bertanding di kerusi dewan undangan negeri majoriti Melayu yang mempunyai hampir 25% pengundi bukan Melayu di Pantai Timur seperti bandar Kota Bahru, Kuantan, Betong, Temerloh, Raub dan Kuala Terengganu.

Jika diamati Gerakan juga akan berebut kerusi bukan sahaja dengan MCA dan MIC tetapi juga UMNO di Kedah, Perak dan Selangor. Contohnya kerusi Dewan Undangan Negeri dan Parlimen di Sungai Petani, Alor Setar, Padang Serai dan Bandar Baru Kulim.

Hakikatnya, Barisan Nasional bukan dalam komponen PN dan hanya bergabung dengan PN atas sebab-sebab tertentu. Berkemungkinan akan berlakunya pemecahan jika berlaku PRU 15 besar sekali.

Situasi ini jelas kelihatan apabila mesyuarat MN yang sepatutnya dihadiri oleh PAS bersama UMNO sudah tidak diadakan sejak tiga bulan yang lepas. Nampaknya, berbagai usaha yang dijalankan oleh UMNO termasuk lawatan Timbalan Presiden UMNO juga tidak diendahkan oleh PAS untuk memperkasakan perpaduan ummah antara PAS dan UMNO. Malahan PAS lebih selesa bersama dengan PN daripada MN. Berkemungkinan MN lebih inklusif untuk bersama Melayu dan Islam.

Tetapi apa yang tidak difahami oleh PAS mungkin adalah, MN telah pun merangkumi MCA dan MIC. Barisan Nasional pada hari ini dilihat lemah kerana imej kepimpinannya tercalar. Tetapi jangan lupa bahawa kekuatan Barisan Nasional bukan di atas baju yang dipakai tetapi jentera akar umbinya.

Perubahan kepemimpinan sudah pasti akan berlaku, cuma menunggu masa dalam kepimpinan UMNO. Disebabkan itu penangguhan pemilihan dibuat bagi membenarkan perancangan distrukturkan semula bagi membaiki imej dan kekuatan parti. Mungkin ramai tidak sedar bahawa diperingkat akar umbi UMNO, MCA dan MIC kini sudah sedar akan kesilapan mereka yang lalu. Semestinya ketiga-tiga parti ini tidak akan membenarkan apa yang berlaku dalam PRN Sabah dan PRU 14 berulang lagi.

Walaupun begitu, MCA dan MIC kini hanya menanti masa untuk memujuk UMNO supaya meninggalkan gabungan PN bila sudah tiba masanya nanti. Jika ini berlaku, pertandingan 3 penjuru tidak dapat dielakkan. Apa yang pasti kuasa tawar menawar bukan Melayu akan lebih kukuh jika berlakunya semula pertandingan tiga penjuru nanti dalam PRU 15.

Pada hari ini media memaparkan bahawa tahap sokongan rakyat ke atas kepimpinan Perdana Menteri agak tinggi juga boleh diragui. Rungutan dan masalah rakyat pada hari ini adalah lebih daripada bantuan penyelesaian kerajaan.

Mungkin juga ramai mengatakan PH kini lemah, selepas Langkah Sheraton, juga ternyata meleset. Hanya sebilangan ahli PH yang menyertai PN. Masing-masing masih setia bersama dengan PKR diketuai Anwar Ibrahim, DAP dan Amanah.

Ini yang ramai penganalisis politik tidak diulas bahawa kekuatan kesetiaan ahli PH masih utuh. Apa yang dirisaukan ialah melihat jika benar PH tidak berpeluang mengalahkan PN. Maka apa salahnya memangkah Barisan Nasional untuk kembali berkuasa dengan memenangkan kerusi MCA dan MIC.

Hakikatnya dalam politik, semua berkemungkinan berlaku dan berubah. Jika PN dan PAS masih bermimpi ibarat angan-angan Mat Jenin, di siang hari dan masih berasa akan menang dengan kelebihan 100 kerusi yang akhirnya menguasai Putrajaya.

Maka jangan menyesal nanti andaian yang kita ingin berlaku tidak berlaku dan sebaliknya panahan luka yang diterima akibat daripada kelalaian angan-angan Mat Jenin di siang hari

Tidak mustahil, Gerakan, MCA, MIC akan jadi king maker selepas PRU15

Percayalah, parti Gerakan akan pecahkan PN, MN dan BN.

Selepas PRU15, tidak mustahil, Gerakan selepas itu akan cuci tangan, keluar PN, sebagaimana ia keluar daripada BN apabila UMNO tidak mendapat majoriti lagi untuk memerintah.

Tolak campur, tolak campur, semuanya menguntungkan ultra kiasu, dalam PH ada DAP. Dalam PN ada Gerakan, Dalam BN ada MCA, dalam GPS ada SUPP.

Apapun menang yang depa sokmo. Siapa rugi? Lu fikirlah sendiri

Saya cuma nak ingatkan, nak jadi berbilang kaum tidak semestinya menerima Gerakan. Paling penting adalah menjaga kebajikan semua kaum walaupun parti itu hanya dominasi satu kaum

Lihat di Brunei, yang memerintah adalah orang Islam. Paling penting, hak dan kebajikan bukan Islam terjamin. Ini baharu betul. Ini tidak, parti yang mereput diterima bagi menunjukkan berbilang kaum. Ini alasan sukar untuk diterima bagi yang mengaji politik.

Prof Dr Mohd Ridhuan Tee Abdullah


SPR diarah laksana Undi 18 menjelang Disember patuhi keputusan mahkamah

PUTRAJAYA, 29 Muharram 1443H, Selasa – Suruhanjaya Pilihan Raya (SPR) diarahkan melaksanakan Undi 18 menjelang 31 Disember ini bagi mematuhi keputusan mahkamah, kata Menteri di Jabatan Perdana Menteri (Parlimen dan Undang-Undang) Datuk Seri Dr Wan Junaidi Tuanku Jaafar.

“SPR diminta untuk melaksanakan apa sahaja yang perlu berlandaskan kuasa di bawah SPR yang disebut hakim di Sarawak untuk melaksanakannya,” katanya dalam sidang media selepas mengadakan lawatan ke SPR di sini hari ini.

Mahkamah Tinggi Kuching Jumaat lepas memerintahkan SPR dan kerajaan melaksanakan Undi 18 menjelang 31 Disember tahun ini.

Pesuruhjaya Kehakiman Alexander Siew How Wai membuat keputusan itu selepas membenarkan permohonan semakan kehakiman lima anak muda yang menggesa kerajaan melaksanakan segera pindaan Perlembagaan Persekutuan berkaitan penurunan umur mengundi daripada 21 kepada 18 tahun. – Bernama


Pasport RM100? Imigresen tumpas sindiket palsu dokumen

PUTRAJAYA, 24 Zulhijjah 1441H, Jumaat – Jabatan Imigresen Malaysia (JIM) menumpaskan rangkaian sindiket pemalsuan dokumen yang aktif di kawasan Lembah Klang dengan penahanan beberapa warga asing termasuk dalang sindiket, hasil risikan selama dua bulan.

Imigresen melakukan serbuan pertama pada 9 Julai di sebuah kediaman di Cheras, Selangor yang dijadikan tempat membuat dokumen palsu serta menahan dua lelaki warga Bangladesh dan seorang wanita Mongolia kerana terlibat dalam sindiket pemalsuan dokumen.

Hasil siasatan tersebut membawa kepada pembongkaran satu lagi rangkaian sindiket pemalsuan dokumen yang didalangi seorang lelaki warga Bangladesh apabila sebuah premis kediaman di Jalan Klang Lama, Selangor diserbu pada 10 Ogos.

Ketua Pengarah Imigresen Datuk Khairul Dzaimee Daud berkata lelaki Bangladesh berumur 39 tahun itu, yang tinggal di Malaysia selama 10 tahun dengan menggunakan Pas Lawatan Kerja Sementara (PLKS) dalam sektor perkhidmatan, mula menjalankan aktiviti pemalsuan dokumen sejak setahun lepas.

“Suspek mengenakan bayaran sebanyak RM300 bagi satu pelekat PLKS palsu manakala bagi satu naskah pasport palsu sebanyak RM100,” katanya dalam satu kenyataan hari ini.

Antara yang ditemukan di premis di Jalan Klang Lama itu ialah sembilan pasport Bangladesh palsu, empat pelekat PLKS palsu, sebuah komputer riba, sebuah mesin pencetak dan pelbagai peralatan untuk membuat pasport palsu, selain kereta Nissan Sentra milik suspek turut disita, katanya.

“Suspek dipercayai mampu mengaut keuntungan sebanyak RM8,000 hingga RM10,000 sebulan hasil daripada jualan dokumen palsu terbabit dan semua hasil keuntungan dihantar ke Bangladesh,” katanya.

Khairul Dzaimee berkata modus operandi yang digunakan suspek ialah menjalankan kegiatan kereta sewa tidak berlesen atau lebih dikenali sebagai ‘teksi sapu’ untuk mencari pelanggan di sekitar Kuala Lumpur, dengan menawarkan pelanggan pelekat PLKS dan pasport palsu.

“Kebanyakan warga Bangladesh yang menjadi pelanggannya membeli dokumen berkenaan bagi memudahkan mereka untuk mendapatkan pekerjaan di Malaysia. Ini kerana majikan takut untuk mengambil pekerja asing yang tiada pasport,” katanya.

Menurut Khairul Dzaimee, suspek ditahan kerana melakukan kesalahan di bawah Seksyen 55D Akta Imigresen 1959/63 yang jika sabit kesalahan boleh dikenakan denda tidak kurang RM30,000 dan penjara minimum lima tahun serta boleh dikenakan enam sebatan maksimum. – Bernama


Projek tanaman durian Gunung Inas diarah henti Julai 2020

ALOR SETAR, 25 Jamadilakhir 1442H, Ahad – Projek ladang durian di Gunung Inas, Baling sudah diarah dihentikan pada Julai tahun lepas, kata Menteri Besar Kedah Muhammad Sanusi Md Nor.

Beliau berkata, justeru pihaknya telah meminta laporan penuh keadaan semasa di kawasan itu, daripada semua agensi terlibat, bagi menyiasat dakwaan bahawa wujud ladang durian terbesar di kawasan berkenaan seperti yang tular dalam video, sejak semalam.

“Pada Julai tahun lalu (2020), sebulan selepas mengambil alih kerajaan daripada Pakatan Harapan (PH), sempena Mesyuarat Exco Kerajaan negeri yang diadakan di Baling, saya mengarahkan projek tanaman durian yang didakwa menyebabkan banjir itu dihentikan.

“Dasar kami jelas, peraturan mesti dipatuhi, pelanggaran undang-undang tidak boleh dikompromi dan kepentingan rakyat mesti didahulukan,” katanya dalam kenyataan media di sini, hari ini.

Dalam video yang tular itu, seorang lelaki mendakwa sekurang-kurangnya 12,140 hektar tanah bukit di Gunung Inas sedang dibangunkan sebagai ladang durian, yang kononnya terbesar di dunia.

Menurut Muhammad Sanusi, projek ladang hutan mesti ditanam spesies yang dibenarkan oleh Jabatan Perhutanan dan durian tidak termasuk spesies itu.

“Walau bagaimanapun, Jabatan Perhutanan membenarkan 20 peratus keluasan yang diluluskan, ditanam dengan spesies buah-buahan dan pada masa itu (Julai 2020), dilaporkan 2,000 ekar sudah pun ditanam durian Musang King.

“Arahan kerajaan jelas iaitu hentikan tanaman durian Musang King, kembali kepada tanaman yang dibenarkan untuk ladang hutan ganti di tanah yang diluluskan,” katanya.

Beliau berkata, tanah yang sudah digondol juga diarahkan supaya ditanam tanaman tutup bumi dengan segera untuk mengelak hakisan.

Berhubung video yang tular itu, Muhammad Sanusi berkata pihaknya difahamkan bahawa ia adalah rakaman lama, iaitu sebelum arahan berhenti kerja dibuat.

“Saya tidak kenal mereka dan saya tidak tahu tujuan sebenar ia ditularkan semula,” katanya. – Bernama


Negara merdeka dipimpin anak watan ada jati diri

MALAYSIA tanah airku, negara yang merdeka

Negara yang merdeka menentukan masa depannya sendiri tanpa terikat dengan kerangka perancangan yahudi Zionis dan Freemason.

Negara yang merdeka dipimpin oleh anak watannya yang memiliki jati diri dan tidak diasuh oleh tangan penjajah.

Negara yang merdeka memiliki perundangan yang luhur berteraskan Islam dan adat resam Melayu bersih daripada pengaruh asing dan budaya luar.

Negara yang merdeka itu berdaulat seluruh tanah dan sempadan daripada sebarang bentuk ancaman musuh yang mahu menganggu gugatnya.

Negara yang merdeka tegas berprinsip dalam sebarang pendiriannya tanpa perlu takut kepada mana-mana kuasa asing.

Negara yang merdeka berasa mulia dan bangga dengan identiti Islam, Melayu dan Raja dan berani mempertahankannya sehingga titisan darah terakhir.

Negara yang merdeka membina semula paksi kekuatannya untuk membangunkan peradaban Islam yang unggul.

Negara yang merdeka menjadi pelopor kegemilangan Islam ke seluruh pelusuk dunia dan mengembalikan ketuanan syarak di atas muka bumi ini.

Salam perjuangan kepada semua pejuang kemerdekaan yang akan memikul segala kesusahan bagi menjayakan cita-cita yang besar ini.

Ustaz Shuhaib Ar-Rumy Selamat
Ahli Jawatankuasa Pusat Ikatan Muslimin Malaysia (ISMA)


Puad tuntut kerajaan dedah perkembangan RCI siasat buku Tommy Thomas

BANGI, 1 Rejab 1444H, Isnin – Ahli Majlis Tertinggi (MKT) UMNO, Datuk Dr Puad Zarkashi menuntut kerajaan berkongsi perkembangan terkini penubuhan Suruhanjaya Siasatan Diraja (RCI) terhadap bekas Peguam Negara, Tan Sri Tommy Thomas.

Meskipun mengakui Kabinet baru sahaja bersetuju menubuhkan RCI terhadap Tommy pada 11 Januari lalu, beliau bagaimanapun tidak mahu ianya terus berlanjutan memandangkan isu berkenaan sudah lama.

“Diharap Azalina (Menteri di Jabatan Perdana Menteri (Undang-Undang dan Reformasi Institusi), Datuk Seri Azalina Othman Said) kongsi status terkini. Saya desak penubuhan RCI sejak 2021 lagi.

“Semoga tiada penangguhan. Ramai jadi mangsa. Tahan pasport tersangka. Kuncu-kuncunya masih dalam sistem. Datuk Seri Najib masih dinafikan hak perbicaraan adil,” katanya di Facebook, hari ini.

Sebelum ini, Jemaah Menteri bersetuju menubuhkan RCI bagi meneliti secara menyeluruh Laporan Pasukan Petugas Khas Siasatan ke atas Dakwaan Dalam Buku Bertajuk ‘My Story: Justice in the Wilderness’.

Azalina berkata, berkata penubuhan itu selaras Akta Suruhanjaya Siasatan 1950, mengikut bidang kuasa Yang di-Pertuan Agong.

Penubuhan Suruhanjaya Siasatan Diraja itu, katanya, bertujuan mencari kebenaran serta mengemuka syor kepada kerajaan bagi reformasi institusi perundangan, bukannya untuk mencari kesalahan mana-mana pihak.


Hanya 3 kategori jemaah dibenarkan ke Makkah

RIYADH, 24 Syaaban 1442H, Selasa – Pihak berkuasa Arab Saudi membenarkan individu yang menerima imunisasi COVID-19 sahaja menunaikan ibadah haji dan umrah sepanjang tahun bermula awal Ramadan ini.

Kementerian Haji dan Umrah dalam satu kenyataan berkata, terdapat tiga kategori yang dianggap telah ‘diimunisasi’ iaitu mereka yang menerima dua dos vaksin dan satu dos dalam tempoh sekurang-kurangnya 14 hari serta individu yang sembuh daripada jangkitan.

Katanya, hanya tiga kelompok itu sahaja yang akan dibenarkan untuk menunaikan ibadah umrah dan solat di Masjidil Haram, Makkah.

Kementerian berkata, polisi baharu itu secara efektif meningkatkan kemampuan operasi Masjidil Haram pada bulan Ramadan, dan ia turut diguna pakai di Masjid Nabawi di Madinah.

Polisi berkenaan dijangka dikuat kuasakan bermula Ramadan, iaitu pada penghujung bulan ini.

Bagaimanapun, tidak dipastikan sama ada polisi itu akan dilanjutkan sehingga musim haji bagi kali ini.

Arab Saudi melaporkan lebih 393,000 jangkitan dan 6,700 kematian akibat wabak COVID-19.

Tahun lalu, kerajaan Riyadh membenarkan hanya jumlah kecil jemaah haji menunaikan ibadah dalam rukun Islam kelima itu, di mana 10,000 jemaah Arab Saudi berbanding 2.5 juta umat Islam seluruh dunia pada 2019.-  Agensi


PAS disyor calonkan Annuar Musa di PRK Kuala Terengganu

BANGI, 20 Zulhijjah 1444H, Ahad – UMNO Bahagian Ketereh mengesyorkan PAS meletakkan kedudukan yang lebih strategik kepada ‘pahlawan’ baharunya, Tan Sri Annuar Musa untuk ‘berperang’ bagi pihak parti itu di Dewan Rakyat.

Ketua Penerangannya, Nik Saiful Adli Burhan berkata, kedudukan ini bukan sahaja sesuai dan layak untuk Annuar Musa, bahkan bakal memberi kelebihan kepada PAS dalam Dewan Rakyat.

“Satu-satunya peluang yang ada untuk PAS membuktikan setia kawan kepada pahlawan barunya ini adalah dengan memberi peluang Annuar Musa bertanding di dalam Pilihan Raya Kecil (PRK) Kuala Terengganu sebagai tiket beliau ke Dewan Rakyat.

“PAS sewajarnya menggunakan sepenuhnya peluang pada malam ini (semalam) ketika Jelajah Mega PN Best di Kuala Terengganu, untuk memperkenalkan Annuar Musa sebagai calon PAS kepada pengundi-pengundi Kuala Terengganu.

“Itupun jika parti PAS benar-benar ikhlas menyucikan dosa Annuar Musa yang lama dalam UMNO,” katanya dalam satu kenyataan.

Menurutnya lagi, sejak menjadi ahli PAS, Annuar Musa telah diarak oleh parti itu ke hulu-hilir menjadi penceramah untuk menyerang Kerajaan Perpaduan terutamanya UMNO dan Barisan Nasional (BN).

Nik Saiful bagaimanapun mengakui bekas Ahli Parlimen Ketereh itu diiktiraf oleh semua parti sebagai seorang pahlawan tidak kira di dalam parti mana beliau berada.

“Suara beliau digeruni oleh lawan dan disegani oleh kawan. Keberadaan beliau di dalam Dewan Rakyat puluhan tahun menghidupkan dewan dengan pelbagai perbahasan yang memperlihatkan wakil rakyat yang cerdik.

“Namun kini hanya tinggal Ahli Parlimen yang mengantuk mewakili Perikatan Nasional di dalam Dewan Rakyat. Tidaklah cukup dengan Ahli Parlimen baharu Ketereh yang hanya pandai cerita tentang askar dan peperangan komunis, apatah lagi dengan wakil-wakil rakyat daripada PAS yang kini sudah tidak laku apabila mengeluarkan dalil.

“Maka amat munasabahlah apabila Annuar Musa menjadi jurucakap baharu bagi PAS di dalam mana-mana pentas ceramah sebulan dua ini,” katanya.

Nik Saiful berkata, individu hebat seperti Annuar Musa, tempatnya bukanlah di liga kampung, justeru mungkin sebab itu sudah ada ura-ura beliau tidak berminat untuk bertanding dalam PRN.

“12 Jun lalu beliau keluarkan kenyataan ‘Jadikan saya calon ‘pilihan terakhir’ untuk PAS’. Ianya isyarat yang cukup jelas bahawa beliau tidak berminat dengan liga yang kecil.

“Kenyataan itu bagi menjawab kenyataan Setiausaha Agung PAS, Datuk Seri Takiyuddin Hassan yang berkata pada 11 Jun lalu, Annuar Musa boleh dipertimbangkan sebagai calon PAS dalam PRN.

“PAS tidak memerlukan Annuar Musa di dalam Dewan Undangan Negeri Kelantan sekiranya PAS masih mengekalkan posisi yang kuat di dalam DUN dan kerajaan negeri. Tiada siapa pun untuk dihentam di dalam DUN,” katanya.

Melainkan jika Annuar Musa hanyalah kuda tunggangan PAS untuk kekal berkuasa dalam PRN, kemudian bakal dikuburkan karier politiknya dalam DUN sahaja, katanya.


Ramai pesakit kritikal belum dapat masuk ICU

PUTRAJAYA, 24 Zulkaedah 1442H, Isnin – Terdapat ramai pesakit kritikal yang masih berada di Jabatan Kecemasan & Trauma hospital-hospital di Lembah Klang belum dapat ditempatkan di wad.

Ini berikutan kesesakan dan kekurangan katil di wad mahupun Unit Rawatan Rapi (ICU), kata Ketua Pengarah Kesihatan, Tan Sri Dr Noor Hisham Abdullah.

Begitu juga dengan sejumlah besar pesakit COVID-19 kategori 3 dan kategori 4 yang memerlukan bantuan oksigen yang terpaksa dirawat di Pusat Kuarantin dan Rawatan Berisiko Rendah MAEPS, Serdang, katanya.

“Jumlah pesakit COVID-19 termasuk yang disyaki atau berkemungkinan dijangkiti virus berkenaan masih lagi tinggi dan tidak menunjukan penurunan khususnya di kawasan Lembah Klang.

“Sehingga kini seramai 1,224 pesakit COVID-19 termasuk individu yang disyaki dan berkemungkinan dijangkiti virus itu sudah dimasukan ke dalam ICU.

“Daripada jumlah yang dilaporkan itu lebih separuh atau 567 pesakit berada di Lembah Klang iaitu Selangor, Kuala Lumpur dan Putrajaya,” katanya menerusi status Facebook.

Susulan itu, Dr Noor Hisham berkata, beberapa langkah sudah diambil oleh pihak KKM bagi mengatasi masalah berkenaan.

Antaranya ialah meningkatkan kapasiti Hospital Kuala Lumpur (HKL) dan Hospital Pakar Kanak-Kanak Universiti Kebangsaan Malaysia (UKM) bagi merawat pesakit COVID-19 kategori 4 dan 5.

Selain itu, Dr Noor Hisham berkata, pihak HKL turut membuat penyumberluaran (outsourcing) dengan merujuk pesakit bukan COVID-19 dari hospital berkenaan ke hospital swasta yang berdekatan.

“Kita turut mempertingkatkan kapasiti merawat pesakit COVID-19 di Hospital Selayang dan Hospital Tengku Ampuan Rahimah Klang (HTAR) serta menjadikan Hospital Ampang sebagai hospital COVID-19 sepenuhnya seperti Hospital Sungai Buloh mulai 30 Jun lalu,” katanya.

Dr Noor Hisham memaklumkan, sehingga kini terdapat 17 hospital yang merawat pesakit COVID-19 di sekitar Lembah Klang.

Antara hospital itu ialah Hospital Selayang, Hospital Kajang, Hospital Ampang, Hospital Tengku Ampuan Rahimah, Hospital Banting, Hospital Shah Alam, Hospital Serdang, Hospital Pengajar Universiti Putra Malaysia, Hospital UITM, Hospital Sungai Buloh.

Selain itu, Hospital Pakar Kanak-kanak UKM, Hospital Rehabilitasi Cheras, Hospital Angkatan Tentera Tuanku Mizan, Hospital Kuala Lumpur, Pusat Perubatan Universiti Malaya, Hospital Canselor Tunku Mukhriz UKM dan Hospital Putrajaya turut menjadi hospital yang merawat pesakit COVID-19.

“Semoga kita terus diberi kekuatan dan kita doakan wabak ini akan berakhir,” katanya.


Jangan isukan darurat, bebaskan Malaysia daripada COVID-19 dahulu

KUALA LUMPUR, 15 Jamadilakhir 1442H, Khamis – Proklamasi darurat yang diisytiharkan oleh Yang di-Pertuan Agong untuk menangani pandemik COVID-19 di negara ini tidak seharusnya dijadikan isu kerana Malaysia bukan satu-satunya negara yang melaksanakan perintah itu, kata pakar undang-undang Datuk Mohd Haaziq Pillay Abdullah.

Beliau berkata negara lain seperti New Zealand, Jepun, Australia, Perancis, Finland dan Indonesia turut mengambil langkah sama.

Peguam kanan itu berkata walaupun ada yang berpendapat ia bertentangan dengan prinsip demokrasi, keperluan untuk menyelamatkan nyawa menjadi keutamaan.

“Pada pendapat saya, pengisytiharan itu perlu kerana Akta Pencegahan dan Pengawalan Penyakit Berjangkit 1988 (Akta 342) tidak lagi memadai untuk membendung penularan virus yang semakin buruk kerana akta itu memerlukan prosedur yang mungkin memakan masa dan keputusannya melibatkan perbincangan yang panjang.

“Ia tidak menyediakan remedi yang cepat dan efisien. Pengisytiharan darurat adalah penting. Sebagai contoh, dengan deklarasi perintah itu, hospital swasta kini boleh diarahkan mengambil kes-kes COVID-19. Ini hanyalah satu contoh pihak eksekutif boleh memberi arahan tanpa memerlukan proses birokrasi,” katanya kepada Bernama.

“Dalam keadaan sekarang apabila negara berhadapan dengan pandemik yang semakin parah, keputusan perlu dibuat serta-merta. Mereka yang fikir bahawa darurat ini bermotifkan politik, pandangan mereka itu adalah salah. Malah, ia dilihat mencabar kuasa Agong yang secara jelas diperuntukkan dalam Perlembagaan,” katanya.

Berkongsi sentimen yang sama, peguam Muhammad Akram Abdul Aziz berkata kes COVID-19 meningkat setiap hari kebelakangan ini, sekiranya pengisytiharan darurat boleh menstabilkan keadaan politik semasa di Malaysia sambil menangani kes-kes, maka ia merupakan langkah yang baik.

“Bagaimanapun, ia adalah sebahagian daripada prerogatif Yang di-Pertuan Agong seperti dinyatakan dalam Perkara 150(1) Perlembagaan Persekutuan. Ia mungkin menjadi isu daripada perspektif ahli politik tempatan, kerana ada yang menganggap proklamasi darurat ini adalah cara melindungi kerajaan sedia ada berbanding untuk membendung peningkatan kes COVID-19.

“Pada masa ini, orang ramai masih menjalankan kehidupan harian seperti biasa (semasa tempoh Perintah Kawalan Pergerakan), jadi dapat dikatakan bahawa proklamasi darurat bukanlah masalah kepada kebanyakan rakyat Malaysia,” katanya.

Pensyarah Pusat Pengajian Sains Kemasyarakatan, Universiti Sains Malaysia Prof Dr Sivamurugan Pandian berpendapat, semasa tempoh darurat ini semua Ahli Parlimen perlu mengutamakan rakyat berbanding isu lain.

Sementara itu, peguam Mohamed Haniff Khatri Abdulla menggesa kerajaan menggunakan kuasanya untuk mengarahkan institusi kewangan berhenti mengejar penghutang sekurang-kurangnya sehingga darurat ini tamat.

“Di bawah ordinan darurat, kerajaan mempunyai kuasa untuk mengarahkan hotel atau bangunan lain untuk dijadikan sebagai pusat kuarantin. Kaedah sama juga perlu digunakan kepada bank-bank agar orang ramai dapat melihat manfaat daripada perintah darurat,” katanya.

Pada 12 Januari, Yang di-Pertuan Agong Al-Sultan Abdullah Ri’ayatuddin Al-Mustafa Billah Shah mengisytiharkan darurat yang berkuat kuasa hingga 1 Ogos sebagai langkah proaktif membendung pandemik COVID-19 yang semakin serius di Malaysia. – Bernama


Tuntutan 9 kerusi Makkal Sakhti dari BN tidak realistik

Oleh Athirah Huda Zalhe

BANGI, 12 Jamadilakhir 1443H, Sabtu – Sekali pun mahu menjaga hati rakan komponen Barisan Nasional (BN), UMNO diingatkan untuk tidak cuba menjadi murah hati mengorbankan lebih banyak lagi kerusi Melayu kepada parti berasaskan kaum lain.

Sudahlah banyak kerusi Melayu telah ‘dikorbankan’ untuk MCA dan MIC, jangan pula UMNO mendermakan lagi kawasan majoriti pengundi Melayu kepada parti Makkal Sakhti Malaysia (Makkal Sakhti) untuk Pilihan Raya Umum ke-15 (PRU15) nanti.

Setiausaha Agung BERJASA, Ir Ts Muhammad Lukman Al Hakim Mohamad berkata, mana-mana kawasan majoriti Melayu wajar ditandingi oleh calon berbangsa Melayu Islam dari UMNO dan bukannya parti komponen lain.

Justeru, beliau menyifatkan tuntutan Makkal Sakhti untuk diberikan empat kerusi Parlimen serta lima kerusi Dewan Undangan Negeri (DUN) daripada BN pada RU15 nanti, sebagai melucukan dan bersifat keanak-anakan.

“Tuntutan tidak masuk akal…ini tidak perlu dilayan sama sekali oleh BN dan UMNO kerana ia jelas bersifat ‘opportunist’ dan tidak realistik,” dakwanya kepada Ismaweb.net, hari ini.

Sebelum ini, Makkal Sakhti memaklumkan menyasar untuk bertanding sebanyak empat kerusi Parlimen dan lima DUN pada PRU15, susulan janji Pengerusi BN, Datuk Seri Dr Ahmad Zahid Hamidi kepada parti berkenaan.

“Kami telah membuat satu resolusi dalam perhimpunan tahunan kami dan memohon empat kerusi Parlimen dan lima kerusi DUN.

“Ini tidak akan menjejaskan kerusi-kerusi parti komponen BN yang sedia ada,” dakwa Presidennya, RS Thanenthiran.

Parti komponen lain di bawah BN termasuklah UMNO, MCA, MIC dan PBRS.

Menyelar tuntutan parti itu, Muhammad Lukman mengingatkan BN bahawa sebarang tawar menawar dalam isu pembahagian kerusi Melayu dianggap sebagai pengkhianatan UMNO kepada kepercayaan yang diberikan oleh bangsa Melayu sejak merdeka.

“Rakyat akan terus menilai dan memerhati. Jika UMNO buat hal, tidak mustahil parti ini akan terkubur terus selepas menerima kekalahan teruk dalam PRU14 lalu,” katanya.


Sanitasi rumah bantu cegah jangkitan COVID-19?

KUALA LUMPUR, 7 Syaaban 1442H, Ahad –Penularan pandemik COVID-19 dengan kes pertama mula dikesan di negara ini pada awal tahun lepas, telah banyak mengubah gaya hidup orang ramai baik dari segi ekonomi, sosial mahupun penjagaan kesihatan.

Tidak hanya sekadar mematuhi prosedur operasi standard (SOP) yang ditetapkan seperti memakai pelitup muka, menjaga penjarakan fizikal dan membasuh tangan, orang ramai dilihat proaktif dalam soal penjagaan kesihatan demi melindungi diri dan keluarga daripada serangan virus yang boleh membawa maut itu.

Bagi yang berkemampuan, ramai yang memilih untuk membeli mesin penapisan udara dan tidak kurang juga yang mengupah syarikat tertentu untuk menjalankan kerja-kerja disinfeksi di rumah demi memastikan tiada virus COVID-19 yang ‘menumpang’ dan menjangkiti ahli keluarga.

Namun, bagaimana pula bagi golongan yang tidak mampu, apakah mesin penapisan udara dan kerja-kerja disinfeksi itu satu kemestian terutama untuk mereka yang pernah menjadikan rumah sendiri sebagai pusat kuarantin.

Bagi Pakar Virologi daripada Universiti Sains Malaysia (USM) Prof Madya Dr Yahya Mat Arip, proses disinfeksi atau membasmi kuman tidak sukar dan boleh dilakukan sendiri oleh orang ramai dengan menggunakan bahan-bahan yang sedia ada di rumah.

“Tidak perlu untuk pening kepala memikirkan kos bagi melakukan proses sanitasi di rumah kerana kita sendiri boleh melakukannya hanya menggunakan cecair peluntur dan dicampurkan dengan air menggunakan sukatan yang ditetapkan.

“Bahan kimia hipoklorit yang ada pada cecair peluntur itu sudah cukup untuk membasmi kuman di kawasan-kawasan yang kerap disentuh dan digunakan hanya dengan mengelapnya seperti tombol pintu, suis lampu, dan tandas,” katanya kepada Bernama baru-baru ini.

Bagaimanapun, menurutnya kerja-kerja disinfeksi itu perlu lebih berfokus dengan mengutamakan kawasan atau bilik yang digunakan untuk kuarantin pesakit COVID-19 selain pakaian mereka juga perlu dicuci berasingan daripada ahli keluarga lain untuk mengelak jangkitan.

Pakar Virologi daripada Universiti Malaya (UM) Prof Dr Sazaly Abu Bakar pula lebih menekankan kepentingan mempunyai pengaliran udara yang baik di dalam rumah kerana ia dapat mengurangkan jangkitan virus yang berjangkit secara berkelompok.

“Sekiranya tiada pengaliran udara yang baik, virus di dalam rembesan yang halus (aerosol) akan berada pada tahap yang lama dan mungkin boleh bertahan sehingga beberapa jam.

“Jika ada pengaliran udara, virus ini akan keluar dan dilarutkan dengan udara di luar. Udara ini akan berpusing dan membersihkan kawasan di dalam rumah menggantikan udara tidak sihat yang terperangkap,” katanya.

Pada masa sama, Sazaly berkata selain cecair peluntur, kerja-kerja disinfeksi juga memadai hanya menggunakan air sabun dan kemudian dilapkan sahaja kerana virus ini diselaputi lipid yang akan larut di dalam air sabun.

Sementara itu bagi Syanty Octavia Amry, 37, mengakui agak paranoid dalam soal penjagaan kesihatan sejak penularan wabak itu ditambah lagi dengan tempat kerjanya sebuah syarikat penerbitan swasta, terletak berhampiran dengan syarikat pembinaan menyebabkannya lebih mudah terdedah kepada virus tersebut.

“Kerjaya saya sebagai wartawan memerlukan saya untuk bertemu dengan pelbagai individu dan kita pula tak tahu akan keadaan mereka. Jadi, setiap kali pulang ke rumah saya mempunyai risiko untuk membawa pulang virus bersama,” katanya.

Berikutan itu, katanya keputusan untuk mensanitasi rumah dibuat memandangkan semua ahli keluarganya merupakan antara golongan yang berisiko tinggi serta menghidap kencing manis.

Bagi suri rumah Nor Haniza Ahmad, 31, memilih untuk mensanitasi rumahnya berikutan ia dijadikan sebagai pusat kuarantin kepada lima ahli keluarganya yang dijangkiti COVID-19 pada Februari lepas.

“Saya tidak kisah untuk mengeluarkan sedikit belanja asalkan kesihatan ahli keluarga terjamin dan saya memilih untuk mengupah syarikat swasta bagi menjalankan kerja itu kerana lebih yakin memandangkan mereka mempunyai kepakaran,” katanya. – Bernama


Demokrasi hanya laungan, nasib rakyat ditentukan taikun, jutawan?

Oleh Siti Hafidah Abd Ghaffar

BANGI, 22 Jamadilawal 1443H, Isnin – Usaha melahirkan masyarakat yang harmoni melalui sistem pendidikan tidak akan tercapai selagi adanya sekolah vernakular.

Ekoran itu, timbul persoalan mengapa kerajaan masih memperuntukkan jutaan ringgit kepada sekolah vernakular – meskipun mendapat kecaman hebat daripada banyak pihak.

Tindakan yang dilihat bertentangan dengan Perlembagaan seolah-olah mengiyakan dakwaan Pengerusi PEMBELA bahawa negara bukan lagi mengamalkan demokrasi tetapi plutokrasi.

Haji Aminuddin Yahaya menjelaskan, polisi dan dasar kerajaan ditentukan bukan dengan melihat nasib rakyat tetapi ditentukan oleh golongan taikun dan jutawan.

Katanya, golongan itu yang memainkan peranan di belakang tabir menarik ‘hidung’ ahli politik yang bergantung harap kepada ‘funding’ daripada mereka.

Mengulas perkara itu, Presiden BERJASA, Ustaz Zamani Ibrahim mengakui bersetuju dengan lontaran berkenaan dari sudut apabila kerajaan sangat menjaga taikun dan jutawan di luar sana.

Ini kerana, meskipun rakyat telah melantik pemimpin, mereka tidak mengikut pandangan rakyat sebaliknya mengagungkan ataupun merujuk kepada golongan kapitalis, jutawan serta pemegang taruh yang berkaitan dengan keuntungan negara.

“Ada benarnya. Kalau kita lihat keberanian kerajaan ini dalam membawa suara rakyat adakalanya kita nampak suara itu tidak dibawa oleh kerajaan, tetapi lebih kepada persatuan, taikun di belakang. Contoh mudah sekolah vernakular.

“Kenapa kerajaan masih lagi menurunkan belanjawan berjuta-juta kepada sekolah vernakular sedangkan ia jelas satu sekolah yang tidak ada dalam Perlembagaan,” katanya ketika dihubungi Ismaweb.net hari ini.

Berikutan itu, Ustaz Zamani meluahkan rasa bimbang sekiranya sistem demokrasi itu laungan semata-mata.

“Demokrasi itu sekadar laungan semata-mata untuk kita menggambarkan bahawa Kerajaan Malaysia adalah kerajaan demokrasi,” katanya.


Vaksin: Kerajaan fokus sektor industri beroperasi ketika PKP

MELAKA, 18 Zulkaedah 1442H, Selasa  – Kerajaan ketika ini sedang memberi fokus untuk menyelesaikan proses vaksinasi, kepada sektor perindustrian yang beroperasi ketika Perintah Kawalan Pergerakan (PKP) 3.0 dilaksanakan kerajaan.

Menteri Penyelaras Program Imunisasi COVID-19 Kebangsaan (PICK) Khairy Jamaluddin berkata, kerajaan hanya akan melihat kepada sektor lain seperti pelancongan, selepas menyelesaikan proses vaksinasi kepada sektor itu.

“Kita fokus dulu kepada industri yang masih beroperasi waktu PKP. (Ketika ini) banyak kilang terpaksa beroperasi. Selepas itu baharu kita melihat kepada sektor-sektor yang lain.

“Mungkin bila dah sampai ke proses peralihan fasa kedua atau ketiga (Pelan Pemulihan Negara), saya akan bincang semula dengan Ketua Menteri (Datuk Seri Sulaiman Md Ali), mungkin kita akan lihat kepada sektor pelancongan pula seperti hospitaliti, hotel, penarik beca dan sebagainya,” katanya.

Beliau berkata demikian ketika ditemui pemberita selepas menghadiri Mesyuarat Jawatankuasa Petugas Khas Imunisasi COVID-19 (CITF) peringkat negeri Melaka, yang dipengerusikan Ketua Menteri Datuk Seri Sulaiman Md Ali di Seri Negeri di sini hari ini.

Mengulas lanjut, Khairy yang juga Menteri Sains, Teknologi dan Inovasi (MOSTI) berkata, beliau menjangkakan PICK di Melaka akan selesai pada November depan, menerusi pertambahan pusat pemberian vaksin (PPV) dan penghantaran dos vaksin yang lebih banyak bermula Julai.

Antara PPV yang akan dibuka bermula Julai ini termasuklah di Yayasan Toh Puan Zarina, PPV pandu lalu di Lapangan Terbang Antarabangsa Melaka, tiga PPV di hospital swasta dan 36 di klinik kesihatan, yang akan meningkatkan kapasiti pemberian vaksin kepada 13,000 dos sehari, berbanding purata 7,000 dos sehari ketika ini.

“Saya telah maklumkan kepada Ketua Menteri setakat hari ini, kita hanya hantar secara keseluruhan lebih kurang 200,000 dos vaksin sejak Februari lalu ke Melaka, tetapi untuk Julai sahaja kita akan hantar 368,000 dos.

“Kita cuba untuk menampung permintaan daripada Ketua Menteri, yang sangat prihatin kepada pembukaan semula sektor ekonomi Melaka, memandangkan Melaka banyak bergantung kepada sektor pelancongan, peruncitan dan sebagainya,” katanya. -Bernama


Hubungan PM dengan Agong adalah istimewa

KUALA LUMPUR, 26 Zulhijjah 1442H, Khamis – Hubungan Perdana Menteri Tan Sri Muhyiddin Yassin dengan Yang di-Pertuan Agong Al-Sultan Abdullah Ri’ayatuddin Al-Mustafa Billah Shah disifatkan sebagai ‘istimewa.’

Menteri Wilayah Persekutuan Tan Sri Annuar Musa berkata demikian ketika merujuk sikap Muhyiddin yang sentiasa memulakan Mesyuarat Jemaah Menteri dengan menyampaikan titah Seri Paduka termasuk teguran sekali gus menyelar tohmahan sesetengah pihak yang mendakwa Perdana Menteri sebagai derhaka.

“Minggu ini sahaja, tiga kali Muhyiddin menghadap Tuanku iaitu waktu berlaku kekeliruan pindaan Ordinan Darurat pada 28 Julai, sebelum mesyuarat Kabinet pada 29 Julai dan hari ini menghadap lagi.

“Orang yang derhaka, Tuanku tidak benarkan masuk Istana Negara. Yang tahu derhaka atau tidak derhaka itu Yang di-Pertuan Agong,” katanya ketika menjadi tetamu program Ruang Bicara terbitan Bernama TV yang membincangkan tajuk ‘Politik: Apa lagi selepas ini?’

Menyentuh perutusan khas Muhyiddin, Annuar berkata Perdana Menteri mengambil langkah yang tepat dan berani bagi menyelesaikan kemelut politik tanah air.

Katanya jika polemik politik itu dibiarkan berpanjangan, ia akan mengganggu tanggungjawab kerajaan yang sedang bertungkus-lumus berjuang dengan cabaran besar iaitu pandemik COVID-19.

Beliau juga menyifatkan pembentangan usul undi percaya kepada Muhyiddin pada sidang Parlimen bulan depan sebagai profesional dan selari dengan Perlembagaan Persekutuan.

Dalam perutusan khas semalam, Muhyiddin berkata beliau telah menyembah maklum kepada Al-Sultan Abdullah bahawa beliau akan menentukan keabsahannya sebagai Perdana Menteri di Parlimen dengan membenarkan suatu usul undi percaya kepadanya dibentangkan di Dewan Rakyat pada September.

Annuar turut menyifatkan Muhyiddin sebagai pemimpin berpengetahuan luas mengenai selok-belok pentadbiran negara dan mempunyai komitmen yang tinggi

“Beliau berpengetahuan luas, pernah menjadi menteri besar, menteri, timbalan perdana menteri dan kini perdana menteri. Walaupun nampak bersahaja tetapi beliau sangat arif dalam pentadbiran negara,” katanya.

Beliau menegaskan bahawa pencapaian kerajaan perlu dilihat dari segi kejayaan Program Imunisasi COVID-19 Kebangsaan (PICK) yang menyaksikan kadar vaksinasi harian tertinggi di dunia dan usaha menyelesaikan pandemik COVID-19. – Bernama


PRU15: PAS tidak bubar DUN di tiga negeri yang diterajui

BANGI, 24 Safar 1444H, Selasa – PAS bertegas tidak akan membubarkan Dewan Undangan Negeri (DUN) di tiga negeri yang diterajui iaitu Kedah, Kelantan dan Terengganu sekiranya berlaku pembubaran Parlimen dalam masa terdekat.

Sebaliknya parti itu konsisten untuk mengadakan Pilihan Raya Umum ke-15 (PRU15) sehingga tempoh penggal pemerintahan berakhir, demikian tegas Naib Presiden PAS, Datuk Seri Dr Ahmad Samsuri Mokhtar.

Katanya, tindakan berkenaan diambil bagi membolehkan kerajaan memberi tumpuan kepada kestabilan dan kesejahteraan hidup rakyat.

“Setakat ini, tiada ada perubahan (tidak akan bubarkan) kerana apa yang penting bagi kita ialah kita tidak menyusahkan rakyat, bukan kepentingan parti-parti politik semata-mata, parti politik ini sudah jadi medium untuk memberikan khidmat kepada rakyat.

“Apa yang penting ialah kita tengok rakyat selesa atau tidak. Kalau rakyat berada dalam keadaan kurang selesa akibat banjir, kenapa kita mahu paksa sesuatu yang rakyat rasa tidak selesa.

“Kita biarkan suasana ekonomi berkembang dan sebagainya, itu pandangan peribadi saya,” katanya seperti dipetik akhbar tempatan, hari ini.

17 September lalu, Presiden UMNO, Datuk Seri Dr Ahmad Zahid Hamidi menegaskan pihaknya bersedia meredah banjir dan hujan sekiranya PRU15 diadakan tahun ini.

Ahli Parlimen Bagan Datuk itu menyifatkan, isyarat diberikan ahli parti supaya PRU15 diadakan dalam masa terdekat adalah jelas dan nyata.

Mengulas lanjut, Ahmad Samsuri berpandangan, PRU15 dilihat tidak sesuai diadakan pada musim banjir kerana rakyat berada dalam keadaan tidak selesa ketika itu.

Beliau berpandangan, kerajaan tidak sepatutnya memaksa rakyat mengundi ketika mereka berdepan kesusahan menghadapi banjir.

“Pada waktu itu, sewajarnya kerajaan perlu memberi keutamaan dalam memastikan keselamatan dan kesejahteraan rakyat berhadapan banjir,” katanya.


UMNO mungkin tak sempat tarik sokongan Melayu dalam 3 PRK

BANGI, 7 Safar 1445H, Khamis – Barisan Nasional (BN) kehilangan banyak kerusi akibat ledakan undi orang muda yang menyokong Perikatan Nasional (PN), kata Pesuruhjaya PAS Negeri Pahang, Ustaz Rosli Abdul Jabar.

Untuk rekod, beliau berkata, di Pahang, BN hanya memenangi 17 kerusi Dewan Undangan Negeri (DUN), PN juga 17 kerusi, sementara Pakatan Harapan (PH) dengan lapan kerusi.

Pilihan Raya Negeri (PRN) di enam negeri pula menyaksikan BN bertanding sebanyak 108 kerusi dan hanya memenangi 19 kerusi.

“Kali ini BN berhadapan pula dengan kemarahan orang Melayu kerana BN bergabung dengan DAP-PH,” katanya dalam kenyataan, hari ini.

Justeru, PRK Pulai, Simpang Jeram dan Pelangai nanti adalah medan terbaik untuk BN melihat sejauh mana keberkesanan gabungan PH-BN.

Ustaz Rosli berkata, jarak masa yang singkat antara PRN 6 negeri dan PRK Kulai, Simpang Jeram dan Pelangai bakal menjadi cabaran buat BN.

“Mungkin tidak sempat untuk BN-UMNO pulihkan kembali sokongan orang muda dan pengundi Melayu seperti dahulu.

“Setakat ini BN kelihatan masih terkial-kial untuk pulihkan semula keyakinan orang Melayu terhadap UMNO.

“Formulasi gabungan BN-PH telah mencabut keyakinan dan sokongan rakyat yang kelihatan begitu yakin dengan gabungan PN untuk memerintah Malaysia,” katanya.


Isu hina Islam: Bukti kerajaan rapuh, lebih fokus politik berbanding agama

Oleh Zuhayati Yazid

BANGI, 19 Zulhijjah 1443H, Selasa – Isu menghina agama Islam melibatkan seorang wanita jelas membuktikan kerajaan kini rapuh dan hanya mengutamakan kepentingan politik sehingga mengabaikan keperluan yang sebenar.

Kerajaan tidak sepatutnya membiarkan Islam diperkotak-katikkan kerana menjaga kesuciannya sudah termaktub dalam Perlembagaan, demikian kata Presiden BERJASA, Ustaz Zamani Ibrahim.

“BERJASA melihat bahawa kerajaan semasa tidak menunjukkan kuasa yang sebenar, sebaliknya lebih ke arah politik yang berkepentingan sehingga mengabaikan perkara yang lebih penting.

“Dalam perkara ini, kita tidak boleh mendiamkan diri apabila ada individu yang cuba mengusik melibatkan agama Islam di negara ini, sebaliknya perlu buktikan fungsi sebenar kerajaan selain menjaga agama.

“Perdana Menteri sebagai orang nombor satu negara hendaklah berani bersuara di dalam isu menghina agama ini. Inilah sebenarnya kewibawaan sebagai seorang pemimpin tinggi negara,” katanya ketika dihubungi Ismaweb.net, hari ini.

Ustaz Zamani dalam masa sama berkata, perkara ini perlu dibanteras sepenuhnya kerana dibimbangi menjadi satu normalisasi dan ikutan kepada pihak lain.

Namun sayangnya, tegas beliau, kerajaan tidak melihat perkara berlaku sebagai sesuatu yang serius.

Katanya, pihak berkuasa perlu bertindak segera dan menyiasat kemungkinan berlakunya agenda tersirap oleh pihak-pihak berkepentingan.

“Kita sebenarnya pelik, ada pihak luar yang bersedia menyumbangkan dana dalam tempoh yang sekejap ini, dan perkara ini perlu diteliti dan siasat supaya tidak mendatangkan bencana kepada semua pihak,” katanya.

Justeru Ustaz Zamani melihat, kegagalan berlaku kepada pimpinan kerajaan sepatutnya membuka peluang kepada masyarakat supaya menggantikan mereka dengan yang lebih segar dan mengutamakan agenda negara, bangsa serta agama.

Sebelum ini, tular wanita mengaku muslim dan menghafal 15 juzuk al-Quran bertindak luar batasan apabila membuka tudung dan baju kurung sewaktu membuat persembahan di atas pentas.

Kesalahan tersebut dilakukan di Crackhouse Comedy Club, Taman Tun Dr Ismail, 4 Jun lepas.


Rafizi patut bimbang kepincangan kerajaan, sinis Pemuda PAS Selangor

BANGI, 17 Zulhijjah 1444H, Khamis – Ketua Pemuda PAS Selangor, Mohamed Sukri Omar secara sinis mahu Timbalan Presiden PKR, Rafizi Ramli memberi tumpuan terhadap ‘pergolakan’ dalam gabungan parti Kerajaan Madani.

Ini selepas Menteri Ekonomi itu mendakwa bahawa gelombang peralihan undi dan sokongan kepada Perikatan Nasional (PN) semakin reda menjelang Pilihan Raya Negeri (PRN) bagi enam negeri yang akan berlangsung tidak lama lagi.

Mohamed Sukri mendakwa, kepincangan rumah tangga, tidak sehaluan dan tidak sefrekuensi sesama Kerajaan Madani ini yang lebih patut membimbangkan Rafizi.

“Selama tujuh bulan ini sepatutnya rakyat membaca data dan kajian yang menunjukkan Pakatan Harapan benar-benar berjaya menjaga ekonomi rakyat dan negara.

“Namun data yang kita ada hanyalah, ringgit jatuh teruk, pasaran saham jatuh menjunam dan rakyat hanya dihidangkan dengan kemelut politik tak berkesudahan,” katanya dalam satu kenyataan.

Mengulas lanjut, Mohamed Sukri mempersoalkan sama ada keadaan ini menunjukkan saingan sengit yang dibangkitkan Ahli Parlimen Pandan itu sebelum ini.

“Inikah saingan sengit yang dimaksudkan Rafizi?

“Jika ya, PN tidak akan pernah bimbang malah akan lebih bersemangat untuk membuktikan gelombang rakyat bersama PN,” katanya.

Sebelum ini, Rafizi mendakwa, data didedahkan setakat Jun lalu menunjukkan sokongan terhadap PN semakin menurun pada kadar yang ketara.

Menurutnya, PN sepatutnya perlu lebih bimbang apabila persaingan sengit mungkin bakal berlaku di dua negeri dikuasai mereka iaitu Kedah dan Kelantan.


Inflasi kekal terkawal antara 2.8 peratus hingga 3.8 peratus

KUALA LUMPUR, 3 Syaaban 1444H, Jumaat –  Kadar inflasi kekal terkawal dan dijangka mencatat antara 2.8 peratus hingga 3.8 peratus pada 2023 berikutan prospek ekonomi yang lebih perlahan serta harga komoditi yang lebih stabil.

Indeks Harga Pengguna (IHP) Malaysia meningkat kepada 3.3 peratus pada 2022 berbanding 2.5 peratus yang dicatatkan semasa 2021.

Menurut laporan Tinjauan Ekonomi 2023 yang dikeluarkan hari ini, Kementerian Kewangan (MoF) berkata, bagaimanapun tinjauan inflasi juga akan dipengaruhi oleh kenaikan naik dalam kadar pertukaran mata wang asing serta gangguan bekalan berterusan.

“Secara empirikal, perubahan bagi satu mata peratusan untuk kadar pertukaran mata wang asing dan harga minyak mentah akan menyebabkan impak 0.337 dan 0.112 mata peratusan terhadap inflasi,” katanya.

Sementara itu, MoF berkata, Indeks Harga Pengeluar (IHPR) dijangka menyederhana selepas disumbangkan oleh kos input global yang stabil.-  Bernama


Kempen BMF bantu ekonomi Melayu, jom ubah nasib bangsa kita!

BANGI, 8 Safar 1442H, Sabtu – Kempen Beli Produk Muslim atau Buy Muslim First (BMF) bukan kempen bermusim, tetapi nadi perjuangan ekonomi umat Islam – mesti dilakukan secara berterusan bagi membantu golongan B40 yang majoritinya orang Melayu.

Pemerhati politik, Ustaz Ibrahim Hassan al-Hafiz berkata, secara puratanya, jurang pendapatan isi rumah berdasarkan kaum juga menunjukkan bangsa Melayu terus ketinggalan berbanding India dan Cina.

Bahkan, begitu juga golongan T20 di kalangan orang Melayu yang merekodkan penurunan berbanding bangsa lain.

“Inilah fakta yang kita harus telan dan hadam. Ini bukan isu perkauman tetapi isu realiti yang berlaku. Kita tidak boleh mengharapkan orang atau bangsa lain untuk mengubah realiti.

“Kita boleh mencari 1,001 sebab menyalahkan ahli politik tetapi itu juga tidak mengubah realiti, kerana kita tahu ahli politik hari ini bekerja untuk siapa,” katanya ketika dihubungi Ismaweb.net.

Beliau menegaskan, bangsa Melayu mempunyai pilihan sama ada untuk melihat sahaja dan membiarkan jurang terus melebar atau melakukan perkara kecil dan mudah tetapi impaknya besar jika semua bermuafakat.

“Tidak perlu kepada sentimen dan provokasi, hanya perlu hati yang bersih dan suci untuk mengubah realiti,” katanya.

Kempen BMF dilancarkan oleh Pertubuhan Pembela-Pembela Islam (PEMBELA) dengan bertujuan membantu meningkatkan pendapatan peniaga Islam serta memberi alternatif lain kepada masyarakat Islam.

Pelbagai usaha telah dilancarkan melalui kempen berkenaan, termasuklah pembukaan Malakat Mall – pasaraya besar yang menghimpunkan ribuan produk keluaran muslim.

Kempen berkenaan terus melangkah ke depan dengan merancang membuka sebanyak 10 buah Malakat Mall dan 1,000 cawangan Raudhah Grocer dalam tempoh 10 tahun (2020-2031).


Serangan Israel ‘lumpuhkan’ dua lapangan terbang utama Syria

DAMSYIK, 27 Rabiulawal 1445H, Jumaat – Serangan Israel mengakibatkan dua lapangan terbang utama Syria tidak beroperasi pada Khamis, lapor media kerajaan negara itu.

Serangan pertama seumpama itu sejak serangan Hamas hujung minggu lalu ke atas Israel, yang mencetuskan pertempuran sengit.

Serangan berulang kali Israel menyebabkan penerbangan di lapangan terbang di Damsyik dan utara Aleppo terhenti – di mana kedua-duanya dikawal kerajaan Syria yang dilanda perang.

Serangan ‘serentak’ itu merosakkan laluan pendaratan di kedua-dua lapangan terbang, menyebabkan ia tidak dapat beroperasi, kata media kerajaan, memetik sumber tentera yang enggan dikenali.

Serangan terbaharu berlaku ketika Hamas dan Israel berbalas tembakan untuk hari keenam, selepas ratusan pejuang Hamas merentasi sempadan Gaza ke Israel pada Sabtu.

Konflik juga tercetus ketika Setiausaha Negara Amerika Syarikat (AS), Antony Blinken melawat Israel serta beberapa jam selepas Presiden Iran, Ebrahim Raisi menerusi panggilan telefon dengan rakan sejawatannya dari Syria, Bashar al-Assad menyeru negara Arab dan Islam untuk bekerjasama menghadapi Israel.

Sumber tentera yang dipetik oleh media kerajaan Syria menyifatkan, serangan itu sebagai ‘percubaan terdesak’ Israel untuk ‘mengalihkan perhatian’ daripada konflik dengan Hamas di Gaza.

Sepanjang lebih sedekad perang di Syria, Israel melancarkan ratusan serangan udara ke atas jirannya di utara, terutamanya menyasarkan tentera yang disokong Iran dan pejuang Hizbullah Lubnan serta kedudukan tentera Syria.

Israel jarang mengulas mengenai serangan yang dilakukannya ke atas Syria, tetapi berulang kali menyatakan, ia tidak akan membenarkan musuh ketatnya Iran – yang menyokong kerajaan Assad – menperluaskan pengaruh di sana.

Iran – yang menyokong Hamas – pada Sabtu meraikan serangan Hamas ke atas Israel, namun menegaskan negara itu tidak terlibat dalam konflik. – Agensi


Peminjam PTPTN diseru rebut peluang diskaun bayaran balik

KUALA LUMPUR, 5 Ramadan 1443H, Khamis – Peminjam Perbadanan Tabung Pendidikan Tinggi Nasional (PTPTN) diseru supaya merebut peluang insentif diskaun bayaran balik pinjaman yang berakhir hujung bulan ini (30 April).

PTPTN dalam kenyataan hari ini memaklumkan bagi tempoh 1 November 2021 hingga 28 Februari lepas, sebanyak 367,433 peminjam telah menikmati insentif diskaun bayaran balik dengan jumlah diskaun yang diberikan adalah sebanyak RM112.4 juta.

Melalui pembentangan Bajet 2022 pada 29 Oktober tahun lepas, kerajaan telah bersetuju untuk memberikan insentif diskaun bayaran balik pinjaman bagi membantu peminjam PTPTN dengan pemberian diskaun 15 peratus atas baki hutang untuk penyelesaian penuh pinjaman.

Selain itu, pemberian diskaun 12 peratus untuk bayaran balik sekurang-kurangnya 50 peratus daripada baki hutang dalam sekali bayaran dan diskaun 10 peratus untuk bayaran balik melalui potongan gaji atau debit terus mengikut jadual.

“PTPTN berharap agar semua peminjam melaksanakan tanggungjawab untuk membuat bayaran balik pinjaman mereka bagi memastikan PTPTN dapat meneruskan pinjaman pendidikan kepada generasi akan datang,” menurut kenyataan itu.

Bayaran balik boleh dibuat secara dalam talian melalui perbankan internet, JomPAY, MyPAY, Shopee, Portal Rasmi PTPTN (FPX) dan terkini melalui aplikasi mobile app myPTPTN.

Untuk sebarang pertanyaan, peminjam boleh melayari portal rasmi di www.ptptn.gov.my atau menghubungi PTPTN menerusi saluran seperti careline PTPTN di 03-21933000 yang beroperasi Isnin hingga Jumaat, setiap 9 pagi hingga 5 petang. – Bernama


PAS P.Pinang minta kerajaan negeri batalkan PSR

GEORGE TOWN, 3 Safar 1443H, Jumaat – PAS Pulau Pinang hari ini menggesa Kerajaan Pulau Pinang segera membatalkan terus Projek Tambakan Laut Selatan Pulau Pinang (PSR) berikutan pembatalan kelulusan penilaian impak alam sekitar (EIA) projek berkenaan.

Pesuruhjaya PAS Pulau Pinang Muhammad Fauzi Yusoff berkata PAS menyokong penuh komuniti nelayan serta masyarakat mampan Pulau Pinang untuk membantah projek ini sekiranya ia tetap mahu diteruskan oleh kerajaan negeri.

“Demi kelestarian eko-sistem dan sumber rezeki nelayan, Kerajaan Pulau Pinang perlu segera membatalkan terus projek ini,” katanya dalam satu kenyataan di sini hari ini.

Muhammad Fauzi berkata pembatalan EIA membuktikan bahawa keadilan dan kebenaran dapat ditegakkan tanpa campur tangan politik, malahan lembaga rayuan bebas telah membuat keputusan yang telus, matang dan adil.

Rabu lepas tiga anggota Lembaga Rayuan Jabatan Alam Sekitar (JAS) yang diketuai Hakim Mahkamah Sesyen Rozina Ayob telah mengetepikan kelulusan EIA bagi projek itu. Dua lagi anggota ialah Prof Datuk Dr Mazlin Mokhtar dan Prof Madya Dr Ramdzani Abdullah.

Anggota Lembaga Rayuan itu membuat keputusan berkenaan terhadap rayuan yang difailkan oleh Ketua Unit Nelayan Sungai Batu, Zakaria Ismail pada 29 Julai 2019 di bawah Seksyen 35 (1) (e) Akta Kualiti Alam Sekeliling.

Pelaksanaan projek PSR seluas hampir 17 kilometer persegi membabitkan projek pembangunan tiga pulau buatan berkeluasan 1,700 hektar di perairan Permatang Damar Laut berdekatan Bayan Lepas bagi membiayai pelbagai projek infrastruktur dalam Pelan Induk Pengangkutan Pulau Pinang (PIP) yang bernilai kira-kira RM46 bilion. – Bernama


8 terbunuh dalam pertempuran di wilayah tengah Myanmar

YANGON, 11 Zulkaedah 1442H, Selasa – Lapan lelaki bersenjata ditahan manakala lapan yang lain terbunuh di wilayah Mandalay Myanmar pada Selasa pagi, lapor Xinhua, memetik kenyataan Pasukan Penerangan Majlis Pentadbiran Negeri.

Periuk api buatan sendiri, bom tangan dan senjata kecil turut dirampas, kata kenyataan itu.

Satu pertembungan tercetus selepas pasukan keselamatan bertindak menyerbu sebuah rumah di bandar Chanmyathazi pagi ini.

Menurut kenyataan berkenaan, empat lelaki terbunuh dan beberapa anggota keselamatan cedera parah dalam pertempuran itu.

Sementara itu, beberapa lelaki bersenjata yang menaiki sebuah kereta menyerang anggota keselamatan dan melarikan diri.

Berikutan itu empat lelaki ditemukan maut selepas kenderaan dinaiki melanggar transformer elektrik. Maklumat lanjut akan dikeluarkan kemudian. – Bernama


Keputusan SPMU 2020 dikeluarkan Khamis depan

KUALA LUMPUR, 18 Rabiulawal 1444H, Sabtu – Keputusan peperiksaan Sijil Pelajaran Malaysia Ulangan (SPMU) 2022 akan dikeluarkan pada Khamis depan (20 Oktober).

Kementerian Pendidikan (KPM) dalam kenyataan hari ini memaklumkan, calon boleh membuat semakan keputusan tersebut secara dalam talian menerusi pautan myresultspmu.moe.gov.my bermula 10 pagi pada 20 Oktober hingga 6 petang 26 Oktober ini.

Selain itu, calon juga boleh memperoleh keputusan secara khidmat pesanan ringkas (SMS) untuk mendapatkan rumusan keputusan SPMU dengan menaip ‘SPMU (jarak) Nombor Kad Pengenalan (jarak) Angka Giliran’ dan hantar ke 15888.

SPMU 2022 yang dilaksanakan pada 12 hingga 14 September lepas, melibatkan 7,720 calon di 209 pusat peperiksaan di seluruh negara. – Bernama


RUU 355: Hadi sangkal dakwaan tidak bersedia

MARANG, 3 Zulhijjah 1441H, Jumaat – Presiden PAS, Datuk Seri Abdul Hadi Awang menyangkal dakwaan yang menyatakan parti itu belum bersedia sewaktu mencadangkan pelaksanaan Rang Undang-undang Mahkamah Syariah (Bidang Kuasa Jenayah) (Pindaan) 2016, atau lebih dikenali sebagai RUU 355.

Beliau sebaliknya berkata, negeri-negeri di bawah pentadbiran parti itu iaitu di Terengganu dan Kelantan sudah melaksanakannya melalui peruntukan Enakmen Syariah yang ada.

“Dia mana tahu? Terengganu sudah ada undang-undang. Kelantan pun sudah ada, cuma (tinggal di peringkat) Perlembagaan (Persekutuan) sahaja.

“Saya difahamkan Negeri Sembilan pun ada juga, Sabah pun ada kalau tak silap saya. Cuma (tinggal) proses Perlembagaan,” katanya seperti dipetik media tempatan, hari ini.

Beliau berkata demikian ketika diminta mengulas kenyataan Exco Agama Angkatan Bersatu Anak Muda (Armada) Parti Pribumi Bersatu Malaysia (Bersatu), Abu Hafiz Salleh Hudin yang menyatakan PAS tidak mempunyai persiapan teknikal dari segi perundangan mahupun hujah agama ketika mencadangkan RUU 355.

Mengulas lanjut, Abdul Hadi dalam nada bergurau turut menyatakan kenyataan itu dibuat oleh budak (anak muda) yang masih baharu.

“Cuma dia tak baca habis.. budak lagi (anak muda). Dia tak sempat dengan tahun 1990-an. Kita tahun 1990-an sudah selesai (pinda Enakmen Syariah di Terengganu dan Kelantan),” katanya.

Abdul Hadi membentangkan RUU 355 buat kali pertama di Dewan Rakyat pada 26 Mei 2016 sebagai RUU persendirian, bagaimanapun perbahasan mengenainya ditangguhkan dan versi yang disemak semula dibentangkan pada November 2016 dan April 2017.

RUU 355 bertujuan meningkatkan bidang kuasa penghukuman mahkamah syariah bagi kesalahan jenayah syariah, namun ia hanya di peringkat mengemukakan usul tanpa perbahasan.

Sementara itu, diminta mengulas mengenai agihan kerusi antara Perikatan Nasional (PN), Abdul Hadi berkata, rundingan di antara ketiga-tiga parti itu masih berlangsung dan tidak timbul soal negeri idaman parti-parti tertentu.

“Tidak timbul (isu negeri idaman parti-parti tertentu) kerana perbincangan dibuat melibatkan pimpinan tertinggi parti dan bukannya peringkat negeri,” katanya.

Sebelum ini, Menteri Besar Terengganu yang juga Naib Presiden PAS, Datuk Seri Dr Ahmad Samsuri Mokhtar berkata, kerajaan PN memiliki kaedah dan formula tersendiri dalam mencapai kata putus berkaitan isu agihan kerusi.


Had caruman i-Suri, i-Saraan KWSP dinaikkan

KUALA LUMPUR, 27 Rabiulawal 1445H, Jumaat – Belanjawan 2024 Malaysia MADANI menyaksikan penambahbaikan penyaluran bantuan tunai apabila had caruman padanan kerajaan di bawah program i-Saraan dan i-Suri Kumpulan Wang Simpanan Pekerja (KWSP) masing-masing ditingkatkan pada tahun hadapan.

Perdana Menteri Datuk Seri Anwar Ibrahim berkata bantuan itu dapat dipertingkat dan dimanfaat bagi meringankan beban golongan kurang berkemampuan berikutan hasil daripada sebahagian pendapatan yang diraih menerusi penjualan nombor plat khas.

Beliau berkata had caruman bagi program i-Saraan KWSP ditingkatkan kepada RM500 setahun, terhad kepada RM5,000 seumur hidup manakala had caruman padanan di bawah program i-Suri KWSP ditingkatkan kepada RM300 setahun, terhad kepada RM3,000 seumur hidup.

“Selain itu, Skim Keselamatan Sosial Suri Rumah juga akan diteruskan dengan peruntukan RM50 juta yang memanfaatkan lebih 40,000 suri rumah yang berdaftar dengan e-Kasih,” katanya ketika membentangkan belanjawan itu yang bertemakan ‘Reformasi Ekonomi, Memperkasa Rakyat’ di Dewan Rakyat hari ini.

Ini adalah belanjawan kedua dibentangkan Kerajaan Perpaduan pimpinan Anwar, yang juga Menteri Kewangan.

Selain itu, Anwar berkata kerajaan bersetuju untuk terus menanggung bayaran lesen ujian memandu bagi motosikal kelas B2 e-hailing dan teksi untuk manfaat lebih 40,000 belia daripada keluarga kurang mampu.

Beliau berkata sebanyak 100,000 topi keledar termasuk untuk kanak-kanak dibekalkan bagi agihan secara percuma kepada keluarga kurang mampu.

“Bagi Ikhtiar FLYsiswa, iaitu subsidi pembelian tiket penerbangan bagi mengurangkan beban kewangan untuk pulang ke kampung, akan diteruskan pada tahun hadapan yang memberi manfaat kepada hampir 60,000 pelajar daripada keluarga kurang mampu,” katanya.

Perdana Menteri turut mengumumkan penambahbaikan program perlindungan sosial termasuk kadar tanggungan kerajaan di bawah Skim Keselamatan Sosial Pekerjaan Sendiri (SKSPS) akan dipertingkat kepada 90 peratus melibatkan peruntukan RM100 juta manakala syarikat pengendali diseru menanggung baki 10 peratus caruman pekerja gig.

Beliau berkata kerajaan akan meningkatkan siling gaji bulanan bagi caruman PERKESO daripada RM5,000 kepada RM6,000 yang menyaksikan peningkatan faedah tunai pada kadar 20.2 peratus untuk manfaat 1.45 juta pekerja dan tanggungan mereka.

Katanya selain itu, akaun ahli KWSP akan distruktur semula untuk memperkasa simpanan persaraan dan bagi tujuan itu, Akaun Fleksibel KWSP akan diperkenal sebagai  akaun  baharu yang boleh diakses ahli pada bila-bila masa.

Anwar berkata kerajaan turut menyediakan peruntukan RM2.4 bilion kepada Jabatan Kebajikan Masyarakat tahun depan yang memberi manfaat kepada lebih 450,000 rakyat khususnya isi rumah miskin tegar, warga emas, kanak-kanak dan Orang Kurang Upaya dengan syarat kelayakan diperluas selaras dengan kenaikan Pendapatan Garis Kemiskinan Makanan 2023 iaitu RM1,198 sebulan. – Bernama


Syor keluar KWSP bulanan hanya untungkan satu pihak

Oleh Zuhayati Yazid

BANGI, 18 Zulhijjah 1444H, Jumaat – Cadangan melaksanakan pengeluaran Kumpulan Wang Simpanan Pekerja (KWSP) secara berkala atau bulanan bagi pencarum berusia 55 tahun hanya menguntungkan sesetengah pihak sahaja.

Terdahulu, Datuk Seri Anwar Ibrahim memaklumkan, cadangan pelaksanaan pengeluaran tersebut kini diperingkat akhir dan bergantung kepada keupayaan KWSP.

Perdana Menteri mengakui kerajaan tidak menghalang usaha KWSP untuk melaksanakan pengeluaran secara berkala atau bulanan bagi pencarum yang mencecah usia persaraan 55 tahun sebagai mandatori.

Mengulas perkara itu, penganalisis ekonomi, Prof Dr Abu Sofian Yaacob berkata, skim yang diperkenalkan itu hanya mampu ‘membela’ nasib pencarum yang yang mempunyai simpanan yang tinggi sahaja untuk jangka masa tertentu.

“Bayangkan jika pencarum hanya memiliki simpanan kurang daripada RM100,000, jadi berapa lama skim pencen ini mampu bertahan untuk menampung kehidupan selepas bersara.

“Sedangkan mereka memerlukan kewangan yang tetap untuk meneruskan kehidupan.

“Jadi saya lihat skim ini hanya sesuai untuk pencarum yang mempunyai simpanan tinggi terutama lebih daripada RM500,000,” katanya ketika dihubungi Ismaweb.net, hari ini.

Mengulas lanjut beliau berkata, sekiranya tiada pilihan, skim ini boleh dilaksanakan untuk jangka masa pendek bagi menstabilkan keadaan ekonomi negara, dan perlu diubah suai selepas keadaan ekonomi bertambah baik.

Namun sekiranya berterusan, Dr Abu Sofian tidak menolak kemungkinan akan menyebabkan golongan bawahan terutama pekerja biasa yang mempunyai simpanan kurang daripada RM100,000 memberontak.

Dalam pada itu katanya, skim berkenaan boleh diteruskan dan sesuai sekiranya seseorang itu masih mempunyai pendapatan tetap.

Beliau bagaimanapun mengesyorkan supaya kerajaan mencari mekanisme lain yang lebih relevan dan menguntungkan semua pihak terutama golongan bawahan.

Katanya, buat masa ini golongan pertengahan dan bawahan terutama B40 sangat memerlukan skim berkenaan memandangkan kos sara hidup sangat mencabar.


Jemaah solat Jumaat maut letupan bom dalam masjid di Afghanistan

KABUL, 18 Zulkaedah 1443H, Sabtu – Satu letupan berlaku di dalam sebuah masjid di kampung Al-Bardi di daerah Imam Sahib di wilayah itu, kata sumber tempatan di wilayah Kunduz Afghanistan.

Menurut saksi, letupan itu berlaku ketika orang ramai sedang menunaikan solat Jumaat di Masjid Alif Birdi.

Jumlah sebenar mangsa dan jenis letupan belum diketahui, tetapi polis berkata, sekurang-kurangnya seorang jemaah terbunuh dan tujuh lagi cedera dalam kejadian itu.

“Bahan letupan itu diletakkan di dalam masjid. Letupan berlaku ketika jemaah sedang menunaikan solat Jumaat,” kata jurucakap polis wilayah, Qari Obaidullah Abedi.

Tiada kumpulan setakat ini mengaku bertanggungjawab atas serangan itu.

Letupan telah menjadi kekerapan di Afghanistan sejak beberapa bulan kebelakangan ini dengan kebangkitan kumpulan pengganas Daesh (ISIS) di negara itu.

Bulan lalu, tiga letupan maut memusnahkan kenderaan penumpang di bandar Mazar-i-Sharif di utara Afghanistan dan satu letupan berasingan melanda sebuah masjid di ibu negara Afghanistan, Kabul, mengorbankan beberapa orang.

Pada April lalu, letupan kuat melanda sebuah masjid di barat Kabul ketika solat, membunuh sekurang-kurangnya 10 orang dan mencederakan 20 yang lain.

Letupan itu berlaku pada 29 April di Masjid Khalifa Aga Gul Jan, di mana ratusan jemaah berkumpul untuk solat pada Jumaat terakhir bulan puasa Ramadan.

Ia juga berlaku selepas beberapa siri letupan di Kabul, Mazar-i-Sharif, dan Kunduz, menyebabkan beberapa orang awam terkorban. – Agensi


RUU antilompat parti, had penggal PM akan dibentang Mac?

BANGI, 2 Rejab 1443H, Jumaat – Kerajaan dikhabarkan semakin bersedia untuk membentangkan rang undang-undang antilompat parti dan mengehadkan penggal bagi Perdana Menteri kepada 10 tahun.

Portal Malaysiakini yang memetik sumber mendakwa, Putrajaya akan mengadakan satu taklimat serta perundingan mengenai rang undang-undang itu.

Sumber portal itu mendakwa, Ahli Parlimen telah dijemput menghadiri taklimat oleh Menteri Undang-Undang, Datuk Seri Wan Junaidi Tuanku Jaafar pada 9 Februari ini di Parlimen.

“Kami menjangka akan terlibat dalam perkara dasar berhubung rang undang-undang antilompat parti dan rang undang-undang untuk mengehadkan penggal Perdana Menteri kepada 10 tahun.

“Kami juga mengharapkan untuk mendengar cadangan mengenai pindaan Perlembagaan selanjutnya,” kata sumber yang didakwa Ahli Parlimen tanpa namanya disiarkan.

Sumber terbabit juga mendakwa bahawa kerajaan kelihatan bersedia untuk membentangkan rang undang-undang berkenaan pada bulan Mac.

Menurut portal Malaysiakini, sesi pada 9 Februari ini dipercayai yang kedua selepas taklimat pada 22 Disember tahun lalu.

Sejak memegang jawatan Menteri Undang-Undang, Wan Junaidi telah mengadakan banyak sesi perbincangan mengenai perkara perundangan dengan Ahli Parlimen.

Undang-undang antilompat parti dan had penggal Perdana Menteri adalah syarat yang ditetapkan dalam memorandum persefahaman (MoU) Perdana Menteri, Datuk Seri Ismail Sabri Yaakob dengan Pakatan Harapan (PH).


MP mesti sebulat suara sokong RUU kawalan tembakau, rokok

BANGI, 22 Zulhijjah 1443H, Jumaat – Ahli Parlimen perlu membuat keputusan yang tepat terhadap rang undang-undang (RUU) kawalan tembakau dan rokok, yang akan dibentang masa terdekat sebagaimana RUU Antigangguan Seksual 2021 (AGS 2021) diluluskan dua hari lepas.

Presiden Perikatan Wanita Antarabangsa Institusi Keluarga dan Pendidikan Berkualiti (WAFIQ), Prof Madya Dr Rafidah Hanim Mokhtar berkata, Ahli-ahli Parlimen wajib meletakkan prinsip ‘health is wealth’ bermula dari generasi anak-anak.

Katanya, terlalu sedikit manfaat keuntungan cukai jualan rokok mahu dibandingkan dengan kesihatan generasi masa depan.

“RUU Kawalan Tembakau akan dibentangkan tidak lama lagi di mana antara matlamat penting ialah melahirkan Generasi Penamat atau Generation End Game (GEG), iaitu mereka yang lahir selepas tahun 2005 dilarang sama sekali membeli atau memiliki rokok dan vape. Kita mula dengan anak-anak.

“Sekarang pun, guru-guru telah mengeluh kerana ramai murid mula menggunakan vape atau rokok elektronik tanpa rasa bersalah,” katanya menerusi hantaran di Facebook beliau hari ini.

Mengulas lanjut, Prof Rafidah mengingatkan bahawa vape menyebabkan Evali atau kecederaan paru-paru yang serius.

Bahkan gejalanya terhadap remaja sangat membimbangkan.

“Paru-paru kita adalah ‘end-organ’, sama seperti jantung, buah pinggang. Jika ia gagal berfungsi, tiada pengganti. Hanya bergantung kepada mesin dan menunggu paru-paru implant dari penderma,” katanya yang turut meminta semua pihak mengambil iktibar terhadap gejala COVID-19.

“COVID-19 seharusnya mengajar kita untuk sayangkan paru-paru dan kesihatan,” katanya.


Kejayaan Dr Farah di UK tolak tuduhan Islam jumud

BANGI, 20 Jamadilawal 1442H, Isnin – Wanita Ikatan Muslimin Malaysia (ISMA) mengucapkan tahniah kepada Dr Farah Shaheera Roslan atas kejayaannya mencipta pakaian hijab pakai buang untuk kegunaan doktor muslimah dalam dewan bedah (OT).

Ketua Wanita ISMA, Dr Suriani Sudi berkata, kejayaan Dr Farah bukan setakat memenuhi kelompongan dalam sistem kesihatan United Kingdom (UK) yang mempunyai ramai doktor muslimah, bahkan membuktikan bahawa seorang muslimah itu perlu teguh dengan ajaran agamanya.

“Pegangannya yang kuat terhadap penjagaan aurat menolak beliau untuk mereka pakaian pakai buang tersebut.

“Beliau tidak mengalah setelah dihalang daripada memasuki dewan bedah apabila pihak hospital tidak membenarkannya memakai hijab.

“Inovasi tersebut lahir daripada jati diri yang kuat untuk memelihara tonggak agama walaupun bekerja dalam persekitaran di mana majoriti penduduknya bukan muslim,” katanya dalam satu kenyataan, hari ini.

Mengulas lanjut, beliau berkata, kejayaan Dr Farah itu memerlukan prinsip hidup yang kuat dan jelas di sebaliknya dalam menjaga maruah diri serta agama.

“Tahniah kepada kedua ibu bapa dan para pendidik Dr Farah yang berjaya menanamkan prinsip hidup yang kuat sehingga mampu menongkah arus hidup di perantauan,” katanya.

Pada masa sama, Dr Suriani berkata, kejayaan itu sekali gus menolak pelbagai tohmahan kepada agama Islam yang mewajibkan wanita menutup aurat dengan menganggap tuntutan tersebut jumud dan menghalang wanita muslimah daripada maju ke hadapan.

“Hakikatnya Islam tidak meletakkan rupa bentuk seseorang wanita sebagai sebab kejayaan malah kebolehan dan kekuatan dalamanlah yang menjadi pemangkin kepada seseorang wanita untuk berjaya,” katanya.

Dr Farah menerima pengiktirafan NHS Leadership Academy Award dan dicalonkan untuk British Muslim Award kerana sumbangannya mencipta hijab pakai buang untuk kegunaan dalam dewan bedah.

Beliau berkata, hijab pakai buang itu menjadi jalan penyelesaian dilema wanita muslim yang ingin bergelar pakar bedah tanpa meninggalkan tuntutan agama berikutan dasar prosedur standard diamalkan sesetengah hospital di dunia bagi mengelak jangkitan.

Menurutnya, pengiktirafan berkenaan turut didedikasikan kepada mentornya terutama doktor Muslim di United Kingdom (UK) yang banyak memberi bimbingan.


19 dilantik anggotai Jawatankuasa Khas Bebas Darurat 2021

BANGI, 27 Jamadilakhir 1442H, Selasa – Pejabat Perdana Menteri hari ini mengumumkan pelantikan Ahli Jawatankuasa Khas Bebas Darurat 2021 selepas diperkenan oleh Yang di-Pertuan Agong, Al-Sultan Abdullah Ri’ayatuddin Al-Mustafa Billah Shah.

Jawatankuasa Khas Bebas Darurat 2021 itu ditubuhkan mengikut Seksyen 2 Ordinan Darurat (Kuasa-Kuasa Perlu) 2021.

Pejabat Perdana Menteri memaklumkan, jawatankuasa itu berperanan menasihati Yang di-Pertuan Agong mengenai kewujudan berterusan darurat besar di Malaysia dan penamatannya.

“Majlis Keselamatan Negara (MKN), Jabatan Perdana Menteri (JPM) berperanan sebagai urus setia jawatankuasa ini,” katanya dalam satu kenyataan.

Senarai keahlian jawatan kuasa ini adalah seperti berikut:

1. Tun Arifin Zakaria, bekas Ketua Hakim Negara – Pengerusi

2. Tan Sri Samsudin Osman, bekas Ketua Setiausaha Negara

3. Tan Sri Norian Mai, bekas Ketua Polis Negara

4. Tan Sri Zulkifli Zainal Abidin, bekas Panglima Angkatan Tentera

5. Prof. Tan Sri Dr. Mohamad Taha Arif, bekas Ketua Pengarah Kesihatan

6. Tan Sri Dr. Yahya Awang, pakar bedah jantung

7. Tan Sri Ter Leong Yap, Presiden Gabungan Dewan Perniagaan dan Perindustrian Cina Malaysia

8. Tan Sri Dr. R. Palan, Pro-Canselor Universiti Cyberjaya

9. Dato’ Setia Sallehuddin Saidin, bekas Timbalan Pendakwaraya Pejabat Peguam Negara

10. Prof. Madya Dato’ Arif Perkasa Dr. Mohd. Asri Zainul Abidin, Mufti Perlis

11. Prof. Datu Dr. Andrew Kiyu Dawi anak Usop, pakar kesihatan awam

12. Tan Sri Sukarti Wakiman, bekas Setiausaha Kerajaan Negeri Sabah

13. Tan Sri Noh Omar, Ahli Parlimen Tanjung Karang

14. YB Datuk Sri Rohani Abdul Karim, Ahli Parlimen Batang Lupar

15. YB Datuk Azizah Mohd. Dun, Ahli Parlimen Beaufort

16. YB Dr. Nik Muhammad Zawawi Salleh, Ahli Parlimen Pasir Puteh

17. YB Datuk Seri Saifuddin Nasution Ismail, Ahli Parlimen Kulim-Bandar Baharu

18. YB Anthony Loke Siew Fook, Ahli Parlimen Seremban

19. YB Datuk Seri Dr. Dzulkefly Ahmad, Ahli Parlimen Kuala Selangor


Tiada lesen judi baharu diluluskan sejak 1990

KUALA LUMPUR, 1 Jamadilawal 1442H, Rabu – Sebarang permohonan lesen perjudian baharu tidak diluluskan kerajaan sejak tahun 1990.

Timbalan Menteri Kewangan II Mohd Shahar Abdullah berkata, sebanyak 1,902 lesen dikeluarkan kepada operator perjudian berlesen di seluruh negara setakat ini.

“Tiada lesen baharu dikeluarkan sejak 1990 setakat ini, hanya ada satu lesen kasino kepada Genting Malaysia Berhad.

“161 lesen (kelab, syarikat dan persatuan), lima lesen induk kepada Agensi Nombor Ramalan (NFO), 1,658 lesen untuk operator dan pusat jualan NFO serta tujuh lesen bagi perniagaan mesin.

“Bagaimana aktiviti ini dikawal, kerajaan kenakan terma, syarat lesen dan permit yang perlu dipatuhi operator perjudian berlesen. Dan kita mengutip hasil berdasarkan fi, cukai dan duti,” katanya seperti dilapor Harian Metro.

Beliau menjawab soalan Syed Saddiq Syed Abdul Rahman (Bebas-Muar) dan Datuk Salim Sharif (BN-Jempol) berkenaan kawalan ke atas aktiviti perjudian di negara ini.

Mohd Shahar menegaskan, kerjasama daripada semua agensi dipertingkatkan bagi membanteras aktiviti perjudian haram.

“Untuk perjudian tidak berlesen, ia mempunyai jumlah melebihi perjudian berlesen.

“Kawalan aktiviti ini di bawah Kementerian Dalam Negeri (KDN) melalui Polis Diraja Malaysia (PDRM).

“Insya-Allah perkara ini dapat dibanteras dengan kerjasama semua pihak diperlukan untuk menyalurkan maklumat ini di kawasan sekeliling,” katanya.


22 universiti tempatan catat peningkatan kedudukan

PUTRAJAYA, 28 Rabiulawal 1443H, Khamis – Penarafan Ranking Universiti Quacquarelli-Symonds (QS) : Asia (QS-AUR) 2022 mendapati 22 universiti di Malaysia menunjukkan peningkatan kedudukan berbanding tahun lepas, empat universiti kekal di kedudukan sama manakala 10 universiti mencatat penurunan.

Kementerian Pendidikan Tinggi (KPT) dalam kenyataan hari ini memaklumkan, antara universiti tempatan mencatat peningkatan kedudukan adalah Universiti Malaya (UM), Universiti Putra Malaysia (UPM), Universiti Kebangsaan Malaysia (UKM), Universiti Sains Malaysia (USM) dan Universiti Teknologi Malaysia (UTM).

“Empat universiti yang mengekalkan kedudukan adalah Universiti Islam Antarabangsa Malaysia (UIA), Universiti Teknikal Malaysia Melaka (UTeM), Universiti Sains Islam Malaysia (USIM) dan Universiti Malaysia Kelantan (UMK),” menurut kenyataan itu.

Menurut KPT, penarafan QS-AUR 2022 turut menunjukkan peningkatan penyertaan universiti tempatan sebanyak 36 universiti berbanding 35 universiti pada tahun sebelumnya.

UM dalam kenyataan pada Selasa memaklumkan universiti yang pertama ditubuhkan di negara ini menduduki tempat kelapan dalam QS-AUR 2022, naik satu kedudukan berbanding tahun lepas.

Kejayaan tersebut menyaksikan UM memperbaiki kedudukannya berbanding tahun lepas selepas buat pertama kalinya berjaya menjadi antara 10 universiti Asia terbaik sejak penganugerahan QS-AUR pada 2009.

Menurut KPT, pencapaian dicapai universiti tempatan membuktikan bahawa universiti di negara ini mampu bersaing dengan universiti di negara Asia yang lain walaupun berdepan dengan pelbagai cabaran akibat pandemik COVID-19.

“Kejayaan ini juga menunjukkan bahawa Malaysia mampu menjadi hab pendidikan tinggi yang unggul di rantau Asia,” kata KPT.

Sementara itu, Pengarah Penyelidikan QS World University Rankings Ben Sowter berkata, universiti-universiti di Malaysia terus mencatatkan peningkatan kedudukan menerusi QS-AUR 2022 walaupun wujud persaingan sengit.

Secara keseluruhan sebanyak 687 universiti termasuk 40 penyertaan baharu dari 18 negara Asia terlibat dalam penilaian QS-AUR yang juga perbandingan meluas pernah dilaksanakan di rantau Asia.

Penilaian QS-AUR dilaksanakan berdasarkan kepada 11 petunjuk prestasi utama antaranya reputasi akademik; kebolehpasaran graduan; kualiti penyelidikan dan produktiviti; pengantarabangsaan di kampus serta kerjasama antarabangsa dengan pelbagai institusi. – Bernama


TH beri jaminan tidak wujud ‘kabel’, potong giliran

KOTA BHARU, 6 Syawal 1443H, Sabtu – Tabung Haji (TH) memberi jaminan tidak wujud isu menggunakan ‘kabel’ (kuota orang kenamaan) atau memotong giliran untuk mempercepatkan giliran menunaikan haji.

Timbalan Menteri di Jabatan Perdana Menteri (Hal Ehwal Agama), Datuk Ahmad Marzuk Shaary berkata, tindakan tidak baik itu juga seakan menidakkan hak orang yang telah disenaraikan untuk menunaikan haji.

“Tak elok kalau kita nak pergi haji sehingga terpaksa memotong nama orang yang sudah naik (disenaraikan). Apapun kita doa kalau dah sampai giliran akan pergi.

“Mengenai senarai menunggu, ia mempunyai kriteria tertentu yang menjadi keutamaan TH. Kalau tiada kuota tambahan ataupun semua yang disenaraikan itu tiada masalah dan layak untuk menunaikan haji, jadi tiada kejayaan kepada senarai menunggu,” katanya.

Beliau berkata demikian kepada pemberita ketika ditemui pada Majlis Rumah Terbuka Aidilfitri PAS Parlimen Pengkalan Chepa di Kompleks Purnama, Pengkalan Chepa di sini hari ini yang turut dihadiri Timbalan Menteri Besar Kelantan, Datuk Mohd Amar Nik Abdullah.

Ahmad Marzuk yang juga ahli Parlimen Pengkalan Chepa turut menasihatkan bakal jemaah haji dan juga umrah supaya mematuhi arahan dan prosedur operasi standard (SOP) semasa kerajaan Arab Saudi.

“Jemaah diminta patuh kepada SOP yang telah ditetapkan kerana ia melibatkan keperluan untuk mereka berdisplin agar perjalanan menjadi lancar dan teratur.

“Malah, untuk menyediakan satu-satu SOP ia telah difikirkan dan dikaji secara teliti. Jadi sebarang pelanggaran kepada SOP akan menjejaskan dari sudut kelicinan perjalanan kepada urusan haji,” katanya.

Sementara itu, mengulas mengenai penjualan produk berunsurkan penawar dan sunnah yang semakin berleluasa di pasaran, Ahmad Marzuk berkata, peniaga dinasihatkan agar tidak mempromosikan produk dengan meletakkan tarikan termasuk unsur keagamaan yang boleh mencetuskan kekeliruan.

“Pengusaha kepada produk ini perlu benar-benar memahami apa yang dimaksudnya dengan sunnah adakah sama ada ia benar-benar seperti yang dimaksudkan atau sebaliknya. Pastikan produk yang hendak dijual bertepatan dengan tajuk yang dipromosikan.

“Sebagai contoh, ada produk bihun menggunakan lambang masjid namun ia tidak mempunyai sijil halal. Perkara-perkara sebegini boleh mengelirukan pengguna terumanya mereka beragama Islam,” katanya.

Beliau berkata daripada sudut kepenggunaan, orang ramai boleh merujuk kepada Kementerian Perdagangan Dalam Negeri dan Hal Ehwal Pengguna (KPDNHEP) dan membuat laporan sekiranya ada sebarang peraturan yang disifatkan berunsur penipuan.

“Pegawai KPDHNHEP ada di setiap kawasan Parlimen yang ditugaskan untuk menerima aduan berkaitan dengan kesalahan dari segi kepenggunaan. Jabatan Kemajuan Islam Malaysia (JAKIM) menyerahkan kepada KPDNHEP untuk hal sebegini termasuk membuat pemantauan,” katanya. – Bernama


Israel ganas serang ladang ayam di Syria

SANAA, 2 Zulhijjah 1443H, Sabtu – Kementerian Pertahanan Syria melaporkan serangan rejim haram Israel di selatan Tartous pada Sabtu mencederakan dua orang awam.

Damsyik mendakwa Tel Aviv melancarkan ‘pencerobohan udara’ dari seberang Mediterranean, barat bandar Tripoli di utara Lubnan, dengan beberapa peluru berpandu menyasarkan ke selatan Tartous.

“Musuh Israel melakukan serangan udara pada kira-kira 6:30 pagi berhampiran bandar al-Hamidiyah.

“Serangan itu mengakibatkan kecederaan dua orang awam, termasuk seorang wanita,” kata kementerian itu, mengenal pasti lokasi yang dilanda sebagai ladang ayam, tanpa menjelaskan lebih lanjut.

Tiada reaksi segera daripada Israel mengenai serangan berkenaan.

Walaupun Israel jarang mengulas mengenai serangan individu, negara penjajah itu telah mengakui melakukan ratusan serangan udara di Syria sejak perang saudara meletus pada 2011.

Katanya, serangan itu kononnya perlu untuk menghalang saingan serantau Iran.

Pemerhati Hak Asasi Manusia Syria berkata, kemudahan yang disasarkan itu sebelum ini digunakan untuk memelihara haiwan ternakan, namun kini digunakan oleh Hizbullah Lubnan – sekutu Presiden Syria Bashar al-Assad.

Iran yang juga sekutu Assad, mengutuk serangan udara Israel. – Agensi


Tiba masa ‘reset’ semula geografi politik negara

BANGI, 1 Rabiulawal 1442H, Ahad – Demi maruah agama, bangsa dan negara sudah tiba masanya geografi politik tanah air menekan butang ‘reset’ bagi menganjak paradigma lama kepada yang lebih bermanfaat.

Oleh yang demikian, golongan politikus dinasihat supaya sudah-sudahlah bersengketa kerana rakyat semakin jelak dengan karenah mereka yang kemarukkan kuasa.

Presiden Persatuan Peguam-Peguam Muslim  Malaysia (PPMM), Datuk Zainul Rijal Abu Bakar menegaskan, walaupun kesatuan adalah antara visi dan misi kebanyakan parti politik di Malaysia, namun ia hanyalah sekadar retorik semata-mata.

Dalam keadaan negara sedang berperang melawan COVID-19, beliau membayangkan adalah baik sekiranya tiada persengketaan politik berlaku, sebaliknya semua pihak menumpukan usaha meningkatkan ekonomi serta daya saing negara.

“Alangkah indahnya juga jika kita memberikan apresiasi sewajarnya kepada barisan hadapan kita yang mempertaruhkan nyawa mereka demi menjaga keselamatan kita.

“Berpolitiklah dengan objektif mahu membangunkan negara dengan menegakkan agama dan mentadbir negara dengannya.

“Mungkin sudah sampai masanya kita semua ‘menekan’ butang reset…meneliti fungsi dan peranan masing-masing dalam menggarap rumusan bagi bersama-sama membina negara dengan lebih cemerlang,” katanya dalam tulisan di Sinar Harian, hari ini.

Zainul Rijal berkata, sistem perundangan negara mempunyai nilai semak dan imbang, selain turut memperuntukkan formula perubahan pimpinan serta pembentukan kerajaan.

“Moleklah ia dikaji dan disepakati bersama berbanding heboh di media massa bagi menegakkan pendapat tertentu. Namun itulah politikus kita.

“Mutakhir ini kita lihat bukan sahaja kebebasan bersuara ini disalahgunakan seperti mengkritik dan merendahkan martabat kedudukan agama Islam dan raja-raja Melayu, tetapi ia juga digunakan untuk ‘membunuh’ karakter musuh politik masing-masing,” katanya.

Kata beliau lagi, kemelut seperti ini pasti tidak dapat ditangani sekiranya ahli-ahli politik masih lagi ‘bergasak’ antara satu sama lain.

“Kesedaran untuk bangkit semula mempertahankan maruah bangsa agama dan negara perlulah dipupuk semula dan menjadi teras perjuangan,” katanya.


Kes Azam Baki: Beri ruang siasatan sepenuhnya

KOTA MARUDU, 5 Jamadilakhir 1443H, Sabtu – Semua pihak harus memberi ruang kepada pihak berkuasa melakukan siasatan sepenuhnya terhadap dakwaan pembelian saham melibatkan Ketua Pesuruhjaya Suruhanjaya Pencegahan Rasuah Malaysia (SPRM) Tan Sri Azam Baki.

Perdana Menteri Datuk Seri Ismail Sabri Yaakob berkata siasatan berhubung kes itu kini dilakukan pelbagai pihak, antaranya Suruhanjaya Sekuriti selain siasatan dalaman oleh SPRM sendiri, dan ia sekali gus menolak dakwaan beberapa pihak bahawa kerajaan berdiam diri.

“Saya sentiasa dimaklumkan, dan memantau isu berkaitan SPRM, tindakan telah diambil dan gambaran diberikan kerajaan berdiam diri adalah salah. SPRM merupakan suruhanjaya bebas (dan) ada tatacara sendiri kendalikan perkara seperti ini.

“Kita tunggu selesai siasatan, kita tidak boleh ‘jump into conclusion’ seolah-olah Azam Baki bersalah, kita perlu berlaku adil kepada sesiapa sahaja, selepas selesai siasatan baru ambil tindakan,” katanya pada sidang media selepas menyampaikan Bantuan Wang Ihsan dan bakul makanan kepada 206 keluarga mangsa banjir Kota Marudu di sini hari ini.

Turut hadir Ketua Menteri Sabah Datuk Hajiji Noor dan Menteri di Jabatan Perdana Menteri (Hal Ehwal Sabah dan Sarawak) Datuk Seri Dr Maximus Ongkili yang juga Ahli Parlimen Kota Marudu. – Bernama


Rejim Zionis halang rakyat Palestin tak divaksin masuk Al-Aqsa

BAITULMAQDIS, 6 Ramadan 1442H, Ahad – Pihak berkuasa pendudukan rejim pegganas Israel menghalang ribuan jemaah Palestin yang datang dari Tebing Barat daripada memasuki Masjid Al-Aqsa pada hari Jumaat pertama di bulan suci Ramadan, lapor Arab48.

Menurut laman web agensi berita itu, pihak berkuasa negara haram Israel menetapkan syarat supaya para jemaah dari wilayah jajahan perlu divaksin untuk akses ke tapak suci umat Islam.

Walhal, Tebing Barat dan Semenanjung Gaza yang dijajah tidak memiliki jumlah vaksin yang mencukupi, dan oleh itu ribuan orang kehilangan peluang solat Jumaat di Masjid Al-Aqsa.

Anadolu Agency melaporkan, pusat pemeriksaan tentera Israel antara penduduk Tebing Barat dan Israel mengalami kesesakan teruk.

Pihaknya menyatakan bahawa perselisihan berlaku antara rakyat Palestin dan pasukan penjajah Israel di Qalandia Checkpoint.

“Kami dilarang memasuki Masjid Al-Aqsa dengan alasan tidak diberi vaksin,” kata salah seorang penduduk, Samia Abdul-Aziz kepada Anadolu Agency.

Namun, Samia berpendapat bahawa mereka (rejim Zionis) melakukan tindakan sebegitu untuk mengurangkan jumlah jemaah muslim di pekarangan masjid.- Agensi


SPR disaran sediakan bas untuk pengundi luar

BANGI, 15 Muharam 1445H, Rabu – Suruhanjaya Pilihan Raya (SPR) disaran mencari alternatif lain dengan menyediakan perkhidmatan bas bagi membolehkan pengundi luar pulang mengundi pada Pilihan Raya Negeri (PRN) 12 Ogos ini.

Timbalan Pesuruhjaya PAS Terengganu, Datuk Dr Alias Razak berkata, tindakan itu perlu memandangkan jumlah bas ekspres yang ada di Terengganu tidak mencukupi untuk menampung keperluan pengundi luar balik mengundi secara serentak.

“Kita ada cadangan seperti di Kelantan nak sediakan bas untuk mereka yang tiada pengangkutan.

“Bayangkanlah pada hari itu semua orang nak balik tapi bas ekspres yang ada pun tak cukup. Kalau tak ada bas tambahan mereka nak naik apa?

“Takkan dari Kuala Lumpur nak jalan kaki, Laluan Rel Pantai Timur (ECRL) pun tak siap lagi. Jadi kalau tak ada bantuan mereka yang tiada kenderaan nak balik macam mana? Jadi SPR kena fikir benda-benda macam ini dan sepatutnya SPR sediakan (bas),” katanya.

Beliau berkata, sehingga kini terdapat lebih 60,000 pengundi Terengganu yang merantau atau berada di luar negeri ini.